**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 09 Δεκεμβρίου 2024, ημέρα Δευτέρα και ώρα 12.05΄, στην Αίθουσα «Προέδρου Αθανασίου Κωνστ. Τσαλδάρη» (223)  του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου της, κυρίου Δημητρίου Καιρίδη, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Παρεμβάσεις στην Oργάνωση και τη λειτουργία του Υπουργείου Εξωτερικών»». (2η συνεδρίαση  - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εξωτερικών, κ. Κώστας Φραγκογιάννης, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Νικόλαος Σιγάλας, Πρόεδρος της Ένωσης Διπλωματικών Υπαλλήλων ΥΠΕΞ, Άρτεμις Παπαθανασίου, Πρόεδρος της Ένωσης Μελών Επιστημονικού Προσωπικού της Ειδικής Νομικής Υπηρεσίας ΥΠΕΞ, Μαρία - Ζηνοβία Μεταξά, Μέλος του Προεδρείου της Ένωσης Διπλωματικών Υπαλλήλων Οικονομικών και Εμπορικών Υποθέσεων ΥΠΕΞ, Μαρία Τυροπώλη, Πρόεδρος της Ένωσης Ακολούθων Τύπου και Αθανασία Παπατριανταφύλλου, Γ.Γ., Κωνσταντίνος Μπάρτζης, Πρόεδρος του Συλλόγου Μηχανικών Επικοινωνιών και Πληροφορικής ΥΠΕΞ, Βασιλική Δημακάκου, Προέδρος του Συλλόγου Πτυχιούχων Διοικητικών Υπαλλήλων ΥΠΕΞ και Σπυρίδων Δερδεμέζης, Πρόεδρος του Συλλόγου Υπαλλήλων Διοικητικής και Λογιστικής Υποστήριξης ΥΠΕΞ.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καλαφάτης Σταύρος, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Μπάρκας Κωνσταντίνος, Κασιμάτη Ειρήνη (Νίνα), Μαμουλάκης Χαράλαμπος (Χάρης), Πολάκης Παύλος, Δελής Ιωάννης, Συντυχάκης Εμμανουήλ, Παπαναστάσης Νικόλαος, Βιλιάρδος Βασίλειος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Καλημέρα, κυρίες και κύριοι.

Είμαι ο Δημήτριος Καιρίδης, Αντιπρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής και προεδρεύω εδώ τώρα, στη συνεδρίασή μας, στη δεύτερη κατά σειρά, στη θέση της κυρίας Μπακογιάννη, η οποία ήταν εδώ, στην πρώτη συνεδρίαση, την Παρασκευή, μαζί με την Υφυπουργό, κυρία Αλεξάνδρα Παπαδοπούλου, για τη συνέχεια της συζήτησης της ««Επεξεργασίας και εξέτασης του σχεδίου νόμου του Υπουργείου Εξωτερικών «Παρεμβάσεις στην Oργάνωση και τη λειτουργία του Υπουργείου Εξωτερικών»».

Κοντά μας είναι ο Υφυπουργός και συμπατριώτης μου, ο κ. Φραγκογιάννης, για τη δική του εισήγηση.

Έχουμε τους εκπροσώπους των φορέων σήμερα, έντεκα (11) τον αριθμό. Κάποιοι από αυτούς δεν θα παραστούν. Κάποιοι είναι εδώ και θα μας μιλήσουν, δια ζώσης, κάποιοι έχουν υποβάλει και γραπτά υπομνήματα για τρία λεπτά ο καθένας τους και θα ακολουθήσουν στη συνέχεια οι Εισηγητές και Εκπρόσωποι των Κομμάτων, και βέβαια, όποιος Βουλευτής θέλει να τοποθετηθεί ή να θέσει ερώτηση για τη συζήτηση που έχουμε να κάνουμε.

Αύριο θα είναι μαζί μας ο κ. Κώτσηρας, οπότε θα παρίστανται τρεις από το Υπουργείο Εξωτερικών. Νόμιζα ότι θα είναι εδώ κοντά μας η κυρία Παπαδόπουλου και ήθελα να τη ρωτήσω κάτι, πριν ξεκινήσουμε. Δεν ξέρω, αν θα θέλατε εσείς, να το απαντήσετε, σε σχέση με τις τελευταίες δραματικές εξελίξεις που έχουμε στη Συρία και τις μεγάλες ανατροπές εκεί που μας επηρεάζουν και εμάς άμεσα, αν το Υπουργείο Εξωτερικών έχει κάτι να μας πει, δεν θέλω να χαθεί αυτή η ευκαιρία, μιά που σας έχουμε εδώ σήμερα.

Διάβασα ότι ο εκεί Πρέσβης μας, δήλωσε ότι έφυγε από τη Δαμασκό. Δεν ξέρω, αν ήταν σε συνεννόηση με το κέντρο ή προσωπική του απόφαση, δεν βλέπω άλλους να φεύγουν και δεν ξέρω, αν θα έπρεπε να φύγει; Αν έχετε κάποια ενημέρωση να μας πείτε, γιατί έφυγε σε αυτή την τόσο κρίσιμη κατάσταση και αν όλα βαίνουν καλώς με τους Έλληνες, τους όποιους Έλληνες έχουμε στη Συρία, σε μια πρώτη τοποθέτηση ενδεχομένως και στη συνέχεια περάστε και πείτε μας και τα υπόλοιπα που έχετε ετοιμάσει, κύριε Φραγκογιάννη. Ευχαριστώ.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Καλημέρα σε όλους. Καλημέρα, κύριε Πρόεδρε. Δεν ήρθα προετοιμασμένος να κουβεντιάσουμε το θέμα της Συρίας. Να σας πω καταρχάς ότι υπάρχει μία διεθνής αντίληψη ότι ένα αυταρχικό καθεστώς έπαψε να υφίσταται κατά έναν πολύ ιδιόρρυθμο και αδόκιμο τρόπο, είναι αλήθεια. Από την άλλη, βρισκόμαστε μπροστά σε σοβαρές γεωπολιτικές αλλαγές, οι οποίες μπορεί να δημιουργήσουν και μεταναστευτικές ροές κάτι που εσείς το γνωρίζετε, και λόγω της προηγούμενης θητείας σας, πάρα πολύ καλά. Άρα, έχουμε ένα ιδιαίτερο ενδιαφέρον σε αυτή την κατεύθυνση. Αυτή τη στιγμή, οι περισσότερες χώρες του κόσμου «παίζουν» έναν σημαντικό ρόλο στα θέματα των γεωπολιτικών ανακατατάξεων, έχουν στραμμένη την προσοχή τους στη Συρία. Νομίζω ότι αυτό που μας απασχολεί ιδιαίτερα είναι τρεις «πόλοι» που ουσιαστικά παίζουν ρόλο στη Συρία. Το ένα είναι η αναστάτωση που φέρνει αυτή η αλλαγή, διότι δεν είναι ένας φυσιολογικός εκδημοκρατισμός και δεν υπάρχουν συνθήκες οι οποίες μπορούν να δημιουργήσουν μια ασφάλεια για τους κατοίκους και για όλους μας. Άρα αυτό που μας ενδιαφέρει, το κομμάτι των μεταναστευτικών ροών, είναι το δεύτερο, και το τρίτο, είναι «το κομμάτι των κερδισμένων και των χαμένων» που λέμε στην εξωτερική πολιτική, κάτι που και εσείς το ξέρετε πάρα πολύ καλά, σχετικά με τις υπόλοιπες χώρες της γειτονιάς.

Δεν θα σχολιάσω καθόλου το θέμα του Πρέσβεώς μας και της επιστροφής του πίσω στην Ελλάδα, διότι δεν το γνωρίζω.

Αυτό που γνωρίζω όμως, πολύ καλά είναι ότι δεν υπήρχαν κάποια αιτήματα από Έλληνες που μένουν στη Συρία για δικό τους επαναπατρισμό ή κάτι τέτοιο.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Θα τοποθετηθείτε;

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Όχι,η άποψή μου είναι ότι θα ακούσουμε τους Φορείς σήμερα, προκειμένου να εκφράσουν τις απόψεις τους και μετά.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ωραία. Να ξεκινήσουμε με τον φίλο από τα παλιά, τον κ. Σιγάλα και χρόνια σας πολλά κ. Σιγάλα, για τα προχθεσινά. - Πρόεδρο της Ένωσης Διπλωματικών Υπαλλήλων στο Υπουργείο Εξωτερικών. Είναι εδώ επίσης, ο κ. Ιωάννης Φερεντίνος, Γενικός Γραμματέας, ο κ. Ισίδωρος Μπάλιος, Ταμίας και η κυρία Μαρία Παπακωνσταντίνου, Μέλος, είσαστε όλοι, ωραία. Άρα, Νίκο, θα μιλήσεις εσύ για την Ένωση. Πολύ σημαντικά. Θα δείξουμε μία ανοχή, γιατί θεωρώ ότι πρέπει να ακουστεί η φωνή των άξιων Διπλωματών μας, πολύ λίγοι είναι. Κάποιοι θεωρούν ότι είσαστε πάρα πολλοί, λίγοι είστε και επιτελείτε σπουδαίο έργο. Και μέσα στα χρόνια της κρίσης που αποψιλώθηκε το Υπουργείο από προσωπικό και μειώθηκαν και οι απολαβές και περάσατε πολλά, αλλά κρατήσατε την ελληνική εξωτερική πολιτική όρθια. Θέλω και εκ μέρους της Επιτροπής να σας συγχαρώ γι’ αυτό.

Κύριε Σιγάλα, σας ακούμε.

**ΝΙΚΟΛΑΟΣ ΣΙΓΑΛΑΣ (Πρόεδρος της Ένωσης Διπλωματικών Υπαλλήλων ΥΠ.ΕΞ.):** Ευχαριστώ πολύ, κ. Πρόεδρε κι ευχαριστώ και για τα καλά σας λόγια. Λέγομαι Νίκος Σιγάλας και είμαι Πρόεδρος της Ένωσης Διπλωματικών Υπαλλήλων.

Κύριε Πρόεδρε, κυρίες και κύριοι Βουλευτές, κύριε Υπουργέ, το σχέδιο νόμου που εξετάζεται σήμερα ρυθμίζει θέματα περί της Ελληνικής Διπλωματικής Ακαδημίας, καθώς και τροποποιητικές, διορθωτικές διατάξεις του νόμου 4871/2021 που αποκαλούμε τον Οργανισμό του Υπουργείου Εξωτερικών. Θα είμαι πολύ σύντομος στο κομμάτι για τις παρατηρήσεις, όσον αφορά το σχέδιο νόμου, για να σας πω ότι οι προτάσεις της ΕΔΥ και οι απόψεις της έχουν εκφραστεί για τα άρθρα 22, 30, 36, 37, 47 και 60, για 6 άρθρα εν ολίγοις. Εκεί εστιάζονται οι παρατηρήσεις μας στο παρόν σχέδιο νόμου.

Ως προς το κεφάλαιο Β΄, περί Ελληνικής Διπλωματικής Ακαδημίας, δεν καταθέσαμε παρατηρήσεις.

Ως προς το κεφάλαιο 3Γ΄, οι παρατηρήσεις μας έχουν ως εξής:

Ως προς το άρθρο 22, που αφορά τις κανονικές άδειες και το κόστος των εισιτηρίων, θα πρέπει να υπάρξει ειδική πρόβλεψη ότι οι υπάλληλοι που μετακινούνται στις αρχές του έτους ή και εκτάκτως για τις ανάγκες της υπηρεσίας, και οι κατά νόμο μετακινούμενοι στο νότιο ημισφαίριο τον Ιανουάριο, ώστε να αναλάβουν υπηρεσία, θα δικαιούνται κάλυψη των αεροπορικών εισιτηρίων προκειμένου να διανύουν τις θερινές τους διακοπές στην Ελλάδα χωρίς να επιβαρύνονται το κόστος των εισιτηρίων, όπως αναφέρεται στο προτεινόμενο άρθρο 22.

Στο άρθρο 30, προκειμένου να γίνει η διαδικασία της αξιολόγησης δικαιότερη και να καθιερώνεται γόνιμη ανταλλαγή απόψεων θα πρέπει ο προϊστάμενος να καλεί όλους τους υπό αξιολόγηση υπαλλήλους και όχι κατά την κρίση του. Ήτοι, αυτό που προτείνεται από πλευράς μας είναι ο προϊστάμενος να έχει την υποχρέωση να καλεί όλους τους υπό αξιολόγηση υπαλλήλους εν όψει της σύνταξης του φύλλου αξιολόγησης.

Ως προς το άρθρο 36, πιστεύουμε ότι είναι απαραίτητο να μειωθούν τα όρια παραμονής στο βαθμό Γραμματέως Πρεσβείας Β΄ και Γραμματέως Πρεσβείας Α΄ από 4 σε 3 χρόνια, καθώς πιστεύουμε ότι διευκολύνει την εξέλιξη των διπλωματικών υπαλλήλων. Ακόμη, θα ήταν προς τη σωστή κατεύθυνση η παροχή κινήτρων για υπηρεσία σε προξενεία και αρχές μας σε αρχές δυσμενών συνθηκών.

Το άρθρο 37. Πρέπει να σας ομολογήσω ότι στο 37 παράγραφος 4, το προτεινόμενο αυτό άρθρο, προκάλεσε έντονο προβληματισμό. Αφορά τις προαγωγές των συναδέλφων στο σημαντικότερο βαθμό, ο οποίος είναι από τον Σύμβουλο Πρεσβείας Α΄ προς τον Πληρεξούσιο Υπουργό Β΄, δηλαδή προς τον πρεσβευτικό βαθμό, καθώς ανησυχούσαμε ότι εφεξής οι προαγωγές σε αυτόν τον κρίσιμο βαθμό, το μεγάλο βήμα που γίνεται σε εμάς στους ανώτατους βαθμούς, δεν θα έχει τα εχέγγυα ή δεν θα είχε τα εχέγγυα αιτιολόγησης για τους επιλεγέντες προς προαγωγή και τις ασφαλιστικές δικλείδες που προσφέρει η παρούσα διατύπωση του νόμου.

Αντιλαμβανόμαστε, ότι εν τέλει δεν πρόκειται να συγκρατηθεί η εν λόγω παράγραφος, η προτεινόμενη παράγραφος και προς τούτο εκφράζουμε την ικανοποίηση των συναδέλφων.

Το άρθρο 47, περί της δυνατότητας παραμονής στην υπηρεσία. Η προτεινόμενη απαλοιφή της φράσης «συμπλήρωσης τριακονταπενταετούς δημόσιας υπηρεσίας» κρίνεται ως προβληματική και θέλουμε να παραμείνει. Επίσης, κρίνουμε προβληματική, τον χωρίς περιορισμό και συγκεκριμένα κριτήρια, διετή παράταση στην ενεργό υπηρεσία. Και προς τούτο, προτείνουμε την πρόβλεψη ετήσιου ορίου τριών υπαλλήλων του διπλωματικού κλάδου, οι οποίοι θα μπορούν να λάβουν διετή παράταση.

Τέλος, στο άρθρο 60, και ολοκληρώνουμε εκεί τις παρεμβάσεις μας ως προς το σχέδιο νόμου, η παράγραφος 3 όπως είναι διατυπωμένη αποκλείει τους συζύγους των υπηρετούντων στην εξωτερική αρχή υπαλλήλων. Πρόκειται και προκρίνεται από τη δική μας πλευρά, η προσθήκη της φράσης «μόνιμοι κάτοικοι», αυτοί που μπορεί να είναι, άρα συμβασιούχοι «ή που διαμένουν νομίμως στη χώρα» ώστε να καλύπτει και στην περίπτωση αυτή, όπως είναι η συνήθης πρακτική αρκετών κρατών, να απασχολούν στις κατά τόπους αρχές και τους συζύγους τους. Αυτό το κάνουν πολλές χώρες.

Συμπερασματικά σημειώνουμε, ως προς το σύνολο του νομοσχεδίου, ότι έχει γίνει προσπάθεια προς τη σωστή κατεύθυνση διόρθωσης ορισμένων διατάξεων που η εμπειρία μας έδειξε ότι έχρηζαν τροποποίησης. Η και ιδιαίτερα σημαντική φυσικά κρίνεται η προσθήκη στο κεφάλαιο Δ’, διατάξεων για τα κτήρια του ΥΠ.ΕΞ., τόσο για το άρθρο που αφορά το 10% των αδιάθετων προξενικών εισπράξεων, όσο και για τα κτίρια που περιέρχονται στην κυριότητα του ελληνικού δημοσίου.

Κυρίες και κύριοι Βουλευτές, στο σημείο αυτό επιτρέψτε μου μερικές διαπιστώσεις και μια προσπάθεια ιεράρχησης προτεραιοτήτων, όσον αφορά τα προαπαιτούμενα που κρίνουμε ενός σύγχρονου ΥΠ.ΕΞ., για τα επόμενα χρόνια. Όλοι έχουμε διαπιστώσει ότι η επικίνδυνη ρευστότητα του διεθνούς συστήματος, με την ανάφλεξη των συγκρούσεων και τη διασπορά των εντάσεων, με τον πολλαπλασιασμό των προκλήσεων. Αναφερθήκατε πριν, κύριε Πρόεδρε, σε αυτά που συμβαίνουν στη Συρία αυτή τη στιγμή, με συναδέλφους μας που βρίσκονται, όπως και σε πολλές άλλες εμπόλεμες περιοχές, και υπηρετούν την πατρίδα και πολλαπλασιασμό των δρώντων, που επηρεάζουν τις εξελίξεις και επιβάλλουν μια σοβαρή και συγκροτημένη ενίσχυση της διπλωματικής υπηρεσίας και του αποτυπώματος της χώρας μας στο εξωτερικό. Ο κόσμος αλλάζει, το ΥΠ.ΕΞ. και τα στελέχη του δυστυχώς αντί να πρωτοπορούν στην αιχμή των εξελίξεων, είναι αναγκασμένα συχνά να εστιάζουν την προσοχή τους σε ζητήματα καθημερινότητας. Διαπιστώσαμε με ιδιαίτερη ικανοποίηση προχθές, ότι οι περισσότεροι Βουλευτές, για να μην πω όλοι, αλλά και η ηγεσία του Υπουργείου μας, αναφέρθηκαν στην ανάγκη αύξησης του προϋπολογισμού του Υπουργείου Εξωτερικών, που θα συζητηθεί πολύ σύντομα. Γενναίας αύξησης, θα προσθέταμε. Αλλά έγινε αναφορά και στην αποζημίωση υπηρεσίας αλλοδαπής, η οποία είναι το εργαλείο με το οποίο μπορούμε, όχι απλά να βιοποριστούμε στο εξωτερικό αλλά είναι το εργαλείο της δουλειάς μας, για να μπορούμε να επιτελούμε το έργο μας.

Επίσης, αναφερθήκαμε και αναφερόμαστε και στο ειδικό μισθολόγιο, το οποίο παραμένει κατακρημνισμένο, το ειδικό μισθολόγιο των διπλωματικών που αφορά και άλλους, συνολικά τέσσερις κλάδους του Υπουργείου Εξωτερικών, το οποίο παραμένει κατακρημνισμένο και καθηλωμένο εδώ και σχεδόν εικοσαετία. Όλα τα ανωτέρω, συνιστούν τροχοπέδη στην προσέλκυση νέων ικανών στελεχών στο Υπουργείο αλλά και αποθάρρυνση των υπηρετούντων λειτουργών που πασχίζουν να επιτελέσουν με τον καλύτερο τρόπο τα καθήκοντά τους.

Νομίζω ότι θα συμφωνήσουμε, ότι η κατάρτιση ενός σοβαρού, στρατηγικού και επιχειρησιακού σχεδίου απαιτεί οριοθέτηση στόχων και αντιστοιχία ανθρώπινων και οικονομικών πόρων για την ορθή εκτέλεση. Ο στρατηγικός σχεδιασμός και οι στοχεύσεις μας μέσα στο ΥΠ.ΕΞ. δεν πλαισιώνονται από το αναγκαίο οικονομικό υπόβαθρο και το απαραίτητο στελεχιακό δυναμικό. Ως εκ τούτου, ζητάμε την άμεση αύξηση του προϋπολογισμού του ΥΠ.ΕΞ., όπως αναφέραμε, που σήμερα αντιπροσωπεύει μόλις το 0,13% του Τακτικού Προϋπολογισμού. Με την ίδια κρισιμότητα, θα πρέπει να αντιμετωπιστούν άμεσα και οι ελλείψεις ανθρώπινων πόρων, με την ενίσχυση της στελέχωσης. Και όταν μιλάμε για ενίσχυση της στελέχωσης, εμείς εδώ ως διπλωματικοί, εννοούμε κυρίως, γιατί αντιλαμβανόμαστε την ανθρωπογεωγραφία του Υπουργείου και τις ανάγκες του, ιδιαίτερα στους κλάδους διοικητικής υποστήριξης ώστε να ανταποκρίνεται στη στοχοθεσία και στρατηγικό σχεδιασμό.

Απαιτείται λοιπόν, άμεση ενίσχυση, κυρίως σε διοικητικούς υπαλλήλους και υπαλλήλους ΣΟΧ, καθώς και σε τεχνικούς επικοινωνιών. Σήμερα - για να έχετε μια εικόνα - αντιστοιχούν 2,4 μόνιμοι υπάλληλοι ανά Αρχή μας στην Εξωτερική Υπηρεσία. Υπενθυμίζω ότι έχουμε 144 Αρχές στο εξωτερικό. Η άρτια κατανομή του ανθρώπινου δυναμικού σε αυτές τις Αρχές, η επαρκής στελέχωση και αποφυγή στρεβλώσεων, ως προς τις αιτήσεις που γίνονται για τις μεταθέσεις ή τους βαθμούς ανάλογα με το κόστος ζωής και την οικογενειακή κατάσταση, προϋποθέτουν αυτή την αναπροσαρμογή της ΑΙΑ, στην οποία είχε αναφερθεί και η Πρόεδρος.

Ολοκληρώνω, κ. Πρόεδρε και σας ευχαριστώ πάρα πολύ για την ανοχή σας. Το ίδιο ισχύει για το ειδικό μισθολόγιο, το ίδιο ισχύει και για την καταβολή διδάκτρων, η οποία μπορεί να ακούγεται ότι αποτελεί κάτι το έξτρα, αλλά είναι εργαλείο, για να μπορούν οι υπάλληλοι με τις οικογένειές τους να υπηρετούν. Αποτελεί κοινό κτήμα και στον πολιτικό κόσμο και στην ελληνική κοινωνία ότι στη «φλεγόμενη» γειτονιά μας για να αντιμετωπιστούν οι περιφερειακές και παγκόσμιες προκλήσεις, επιβάλλεται να διαθέτουμε ένοπλες δυνάμεις με προβολή και εκτόπισμα ισχύος και δύναμη αποτροπής. Είναι καιρός, λέμε από την πλευρά μας λοιπόν, σε αυτό το πλαίσιο, να αναγνωριστεί και να ενισχυθεί ο καίριος ρόλος του θεσμικού φορέα και των στελεχών του, δηλαδή του ΥΠ.ΕΞ.,που προλαμβάνουν τη χρήση ισχύος, το ΥΠ.ΕΞ. είναι «η ασπίδα πριν το δόρυ».

Κυρίες και κύριοι βουλευτές, τα τελευταία χρόνια έχουν γίνει βήματα προς τη σωστή κατεύθυνση με την ασφαλιστική κάλυψη των υπαλλήλων από το 2021. Με την πρώτη δειλή αναπροσαρμογή της ΑΙΑ το 2023, μετά από 15 χρόνια και ακόμη και σε εμπόλεμες περιοχές που αναφερθήκαμε πριν, με τη βελτίωση και την κάλυψη των δαπανών μεταφοράς οικοσκευών, ανακτώνται σταδιακά μέσα και εργαλεία που μας επιτρέπουν να επιτελέσουν το έργο μας.

Ωστόσο απέχουμε πολύ ακόμη από το επιθυμητό επίπεδο. Έχουμε αυτή τη στιγμή αγαστή συνεργασία με την Πολιτική και Υπηρεσιακή Ηγεσία του Υπουργείου μας, με λειτουργούς που γνωρίζουν άριστα το Υπουργείο και τις ανάγκες του, γεγονός που μας επιτρέπει να προσδοκούμε στην υλοποίηση των απαραίτητων μεταρρυθμίσεων και βελτιώσεων.

Γνωρίζουμε ότι οι λειτουργοί του ΥΠ.ΕΞ. που υπηρετούμε σε όλα τα μήκη και πλάτη της γης, προασπίζουμε τα δίκαιά μας, ενοχλούμαστε όταν με ειρωνικό ύφος μας προσάπτουν παραγωγικό έλλειμμα, ότι «δεν είμαστε παραγωγικό Υπουργείο». Ενοχλούμαστε, όταν με κυνισμό αμφισβητείται η συνεισφορά μας ή σκιαγραφείται στενά η εργασία μας ως «καρικατούρα άσκησης δημοσίων σχέσεων».

Να δώσω 3 αριθμούς και ολοκληρώνω. 65 εκατομμύρια άμεσα έσοδα, κ. Πρόεδρε, είχε το ΥΠ.ΕΞ. για έναν προϋπολογισμό 265 εκατομμυρίων το 2023, 40 εκατομμύρια € υπολογίζεται ήδη το κέρδος των «ήρεμων νερών» που τόσα έχουν ακουστεί, με την αποφυγή των καθημερινών τουρκικών παραβιάσεων και δικά μας αναχαιτίσεων. Απροσμέτρητα τα οικονομικά οφέλη για την επισκεψιμότητα για τις ξένες επενδύσεις. Ακόμη και εκεί που δεν είμαστε οι προτρέχοντες, είμαστε οι πολλαπλασιαστές, όπως στο δικό σας μέτρο, που έγινε όταν ήσασταν Υπουργός Μετανάστευσης, την επιτυχία και τα οικονομικά οφέλη της τουριστικής βίζας εξπρές για Τούρκους επισκέπτες στα νησιά του Βορειοανατολικού Αιγαίου.

Η Υπηρεσία και οι λειτουργοί, και εκεί κλείνω, έχουν εξαιρετικά δύσκολο έργο, να επιτελέσουν. Οι Διπλωμάτες είμαστε οι πολλαπλασιαστές. Η Ελλάδα είναι παντού, ακόμη και σήμερα, χάρη σε αυτούς τους λειτουργούς. Χωρίς τα απαραίτητα εργαλεία, ωστόσο, χωρίς μέσα, οι πολλαπλασιαστές περιορίζονται και κυρίως, οι στόχοι δεν εξυπηρετούνται.

Επιθυμούμε να προάγουμε καλύτερα και πιο αποτελεσματικά τα συμφέροντα της Ελλάδας στον κόσμο, για αυτό καλούμε τα μέλη της Επιτροπής, καθώς και την Κυβέρνηση, να ασπαστεί τις ανησυχίες μας και να δώσει λύσεις τώρα στα χρονίζοντα προβλήματά μας. Σας ευχαριστώ πολύ και για την ανοχή σας.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε και εμείς, κ.   
Σιγάλα, για αυτή την εμπεριστατωμένη παρουσίαση. Δεν υπάρχει αμφιβολία ότι υπάρχουν πολλά κενά στην Υπηρεσία και πρέπει να βοηθήσουμε όλοι να καλυφθούν. Μιλάμε για πολύ μικρά ποσά, έτσι κι αλλιώς, ένα πολύ μικρό κομμάτι, όπως είπατε κι εσείς, λιγότερο από το 0,2 του προϋπολογισμού αφορά στο ΥΠ.ΕΞ., κάτι που ο περισσότερος κόσμος δεν το ξέρει, δεν κατανοεί ότι μιλάμε για μερικά εκατομμύρια ευρώ, τα οποία είναι όμως, τόσο πολύτιμα για τη σωστή λειτουργία της Διπλωματικής Υπηρεσίας.

Περνάμε τώρα στην Άρτεμις Παπαθανασίου, την Πρόεδρο της Ένωσης Μελών Επιστημονικού Προσωπικού της Ειδικής Νομικής Υπηρεσίας ΥΠ.ΕΞ.. Παρακαλώ, έχετε το λόγο.

**ΑΡΤΕΜΙΣ ΠΑΠΑΘΑΝΑΣΙΟΥ (Πρόεδρος της Ένωσης Μελών Επιστημονικού Προσωπικού της Ειδικής Νομικής Υπηρεσίας ΥΠ.ΕΞ.):** Ευχαριστώ πολύ, κ. Πρόεδρε. Θα είμαι ιδιαιτέρως σύντομη.

Είμαι Πρόεδρος του Συλλόγου του Επιστημονικού Προσωπικού της Ειδικής Νομικής Υπηρεσίας του Υπουργείου Εξωτερικών και εφόσον ο οργανισμός του Υπουργείου Εξωτερικών αντιλαμβανόμενος το ότι ο οργανισμός του ΥΠ.ΕΞ. είναι ένα συνεκτικό θεσμικό πλαίσιο λειτουργίας του Υπουργείου, τούτου είθισται να επικαιροποιείται σε ό,τι αφορά σε θέματα που διασφαλίζουν τον εκσυγχρονισμό και τη διαλειτουργικότητα των υπηρεσιών του.

Η Ειδική Νομική Υπηρεσία, την οποία έχω την τιμή να εκπροσωπώ, είναι μια Υπηρεσία που υπάγεται απευθείας στον Υπουργό των Εξωτερικών, λειτουργεί αδιαλείπτως από το 1931 και στελεχώνεται από υπαλλήλους υψηλής εξειδίκευσης που προσλαμβάνονται στο ΥΠ.ΕΞ. μετά από ειδικό διαγωνισμό.

Η Ειδική Νομική Υπηρεσία, συντομογραφικά Ε.Ν.Υ. όπως αποκαλείται, είναι αρμόδια για τη νομική υποστήριξη της δράσης του ΥΠ.ΕΞ., σε διεθνές και Ενωσιακό επίπεδο, παρέχει γνωμοδοτήσεις, εκπροσωπεί το ΥΠ.ΕΞ. στο εξωτερικό επί θεμάτων διεθνούς και Ενωσιακού Δικαίου και εκπροσωπεί την Ελλάδα ενώπιον του Διεθνούς Δικαστηρίου της Χάγης και άλλων διεθνών δικαστηρίων σε διεθνείς διακρατικές διαφορές.

Σε ό,τι αφορά τώρα το υπό συζήτηση σχέδιο νόμου, η αλήθεια είναι ότι δεν εισάγει συγκεκριμένες αλλαγές που να αφορούν στην υφιστάμενη διάρθρωση και τις αρμοδιότητες της Ειδικής Νομικής Υπηρεσίας. Ωστόσο, θα ήθελα να σημειώσω, εκ μέρους των συναδέλφων μου, ότι συνηγορούμε απόλυτα με όλα όσα εκτέθηκαν ήδη και τα αιτήματα βεβαίως του Προέδρου, όπως εκφράστηκαν από τον Πρόεδρο της Ένωσης Διπλωματικών Υπαλλήλων.

Επιπρόσθετα, να τονίσουμε την αναγκαιότητα της αύξησης του προϋπολογισμού του Υπουργείου Εξωτερικών, την αναγκαιότητα αύξησης της αποζημίωσης υπηρεσίας αλλοδαπής και βεβαίως, την απόλυτη αναγκαιότητα της αύξησης του Ειδικού Μισθολογίου στο οποίο υπαγόμαστε.

Συμπερασματικά, θεωρούμε ότι το σχέδιο νόμου κινείται προς τη σωστή κατεύθυνση και θα είμασταν ιδιαιτέρως ικανοποιημένοι και ασφαλείς εάν όλα όσα ακούστηκαν μέχρι τώρα ληφθούν υπόψη από τους κ.κ. Βουλευτές και τη Βουλή γενικότερα. Σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κι εμείς ευχαριστούμε και για την τήρηση του χρόνου.

Η επόμενη εκπρόσωπος, η κυρία Τρισεύγενη Γαϊτάνη, Πρόεδρος της Ένωσης Εμπειρογνωμόνων του Υπουργείου, δεν θα παραστεί. Και προχωράμε στην κυρία Μαρία-Ζηνοβία Μεταξά, μέλος του Προεδρείου της Ένωσης Διπλωματικών Υπαλλήλων Οικονομικών και Εμπορικών Υποθέσεων του ΥΠ.ΕΞ.. Κυρία Μεταξά, έχετε το λόγο.

**ΜΑΡΙΑ-ΖΗΝΟΒΙΑ ΜΕΤΑΞΑ (Μέλος του Προεδρείου της Ένωσης Διπλωματικών Υπαλλήλων Οικονομικών και Εμπορικών Υποθέσεων ΥΠ.ΕΞ.):** Καλημέρα σας και σας ευχαριστούμε για την ευκαιρία.

Ο οργανισμός του Υπουργείου Εξωτερικών, ο οποίος τροποποιείται με το παρόν νομοσχέδιο, περιλαμβάνει μια σειρά από διατάξεις οι οποίες έχουν άμεση επίδραση στην εικόνα της χώρας στο εξωτερικό. Και συγκεκριμένα, η λειτουργία των Γραφείων Οικονομικών και Εμπορικών Υποθέσεων, τα οποία αποτελούν τμήματα των έμμισθων αρχών της εξωτερικής υπηρεσίας, επηρεάζονται άμεσα από αυτόν.

Επί του προτεινομένου νομοσχεδίου, η δική μας τροπολογία έχει να κάνει με το άρθρο 15 και 16 επί της ουσίας, που αφορούν τη μεταφορά αρμοδιοτήτων των Επιτροπών Εμπορίου και Επενδύσεων του Ο.Ο.Σ.Α., τα οποία μεταφέρονται με αυτήν στο Υπουργείο Εξωτερικών, ως υπόλοιπο της μεταφοράς της Γενικής Διεύθυνσης Οικονομικής και Εμπορικής Πολιτικής του Υπουργείου Ανάπτυξης, όπως αυτή έγινε το 2019 και ολοκληρώθηκε το 2021.

Με αυτήν εισάγονται μια σειρά από αρμοδιότητες του Υπουργείου τις οποίες δεν θα μπορέσει ικανοποιητικά το Υπουργείο να τις καλύψει, δεδομένου ότι αφορούν κίνηση κεφαλαίων, αφορούν εφαρμογή των προβλέψεων του Ο.Ο.Σ.Α. στο εσωτερικό, όπως για παράδειγμα την εφαρμογή των κατευθυντήριων οδηγιών για τις πολυεθνικές επιχειρήσεις. Αρμοδιότητες και τομείς οι οποίες άπτονται πιο πολύ των παραγωγικών υπουργείων, όπως είναι το Υπουργείο Οικονομικών, το Υπουργείο Ανάπτυξης, ομάδες εργασίας στατιστικής υψηλού επιπέδου οι οποίες παρακολουθούν το Υπουργείο Οικονομικών και την Τράπεζα της Ελλάδος και την λειτουργία των οποίων θα δυσκόλευε η μεταφορά τους στο Υπουργείο Εξωτερικών.

Παρά ταύτα, στην περίπτωση που αυτή η ρύθμιση προχωρήσει, είμαστε απολύτως διατεθειμένοι να συνεργαστούμε με τους φορείς αυτούς και να τους συνδράμουμε σε οποιοδήποτε κομμάτι της άσκησης και της παρουσίας της χώρας σε αυτές τις επιτροπές, χρειάζεται.

Προχωρώντας παρακάτω, θα θέλαμε να κάνουμε μια πρόταση για μία εισαγόμενη τροπολογία που αφορά την επαναφορά, στην ουσία, της συμμετοχής των παραγωγικών φορέων στη διαδικασία σχεδιασμού του δικτύου των Γραφείων Οικονομικών και Εμπορικών Υποθέσεων.

Ο νόμος του 2007, ο προηγούμενος οργανισμός του Υπουργείου Εξωτερικών, προέβλεπε ρητά τη συνεργασία της ηγεσίας του Υπουργείου με τους φορείς της εξωστρέφειας, όπως είναι τα Επιμελητήρια, παραδείγματος χάριν του Ε.Β.Ε.Α., το Ε.Β.Ε.Π., οι οποίοι εξέφρασαν τις ανάγκες και τις προτιμήσεις τους για το πού θα βρίσκονται το δίκτυο των γραφείων Ο.Ε.Υ.. Κατ’ επέκταση, εφόσον τα γραφεία Ο.Ε.Υ. και βάσει των αρμοδιοτήτων τους έχουν ως κύριο έργο την προώθηση της ελληνικής εξωστρέφειας και συνδράμουν σημαντικά στην επίτευξη του κυβερνητικού στόχου της αύξησης των εξαγωγών της χώρας στο 60% του ΑΕΠ έως το 2027, είναι απολύτως ορθολογικό, σε αυτό το πλαίσιο, να ζητείται η έκφραση της γνώμης των φορέων εξωστρέφειας στον σχεδιασμό του δικτύου των γραφείων Ο.Ε.Υ..

Τέλος, και για να μην καταχραστώ το χρόνο της Επιτροπής, σε συνέχεια αυτών που εκφράστηκαν από τους εκπροσώπους των υπόλοιπων κλάδων του Υπουργείου των συναδέλφων μας, δεδομένης επίκαιρης συζήτησης ενόψει του Προϋπολογισμού μας δίνεται η ευκαιρία να θίξουμε το χαμηλό ύψος των προβλεπόμενων κονδυλίων για το Υπουργείο Εξωτερικών, γεγονός που όντως έχει άμεση επίδραση στην ομαλή εκτέλεση των αρμοδιοτήτων του Υπουργείου. Η αύξηση των κονδυλίων στον Προϋπολογισμό θα έχει άμεση λειτουργία και στη λειτουργία της κεντρικής υπηρεσίας και στη λειτουργία της εξωτερικής υπηρεσίας καθώς οι λειτουργικές δαπάνες, η αύξηση των αμοιβών του προσωπικού, η αύξηση της αποζημίωσης υπηρεσίας αλλοδαπής δημιουργούν ευνοϊκότερες συνθήκες για τους υπαλλήλους του Υπουργείου και θα διευκολύνουν σημαντικά την αποτελεσματικότερη λειτουργία εντός και εκτός Ελλάδας στην εκπροσώπηση της χώρας μας. Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Θαυμάσια. Και εμείς ευχαριστούμε κυρία Μεταξά.

Περνάμε στην 5η εκπρόσωπο, κυρία Μαρία Τυροπώλη, Πρόεδρο της Ένωσης Ακολούθων Τύπου, με την κυρία Χαρά Παπαδημητρίου, Αντιπρόεδρο και την Αθανασία Παπατριανταφύλλου, την Γενική Γραμματέα.

Τον λόγο έχει η κυρία Τυροπώλη.

**ΜΑΡΙΑ ΤΥΡΟΠΩΛΗ (Πρόεδρος της Ένωσης Ακολούθων Τύπου):** Καλημέρα σας και ευχαριστώ πολύ για την πρόσκληση. Εκπροσωπώ τον κλάδο Συμβούλων και Γραμματέων Επικοινωνίας. Είμαστε απόφοιτοι της Εθνικής Σχολής Δημόσιας Διοίκησης και η εισαγωγή μας στη Σχολή έχει γίνει με την εξέταση δύο ξένων γλωσσών, διότι είμαστε κλάδος εξωτερικού που υπηρετούμε στα Γραφεία Δημόσιας Διπλωματίας των Πρεσβειών της Ελλάδας στο εξωτερικό και είμαστε ο κλάδος που έχει εκπαιδευτεί και έχει την εμπειρία για να επικοινωνεί τις θέσεις της χώρας, κατά τρόπο εύληπτο, σε ξένα κοινά και να εργάζεται για μια θετική εικόνα της χώρας μας διεθνώς. Το 2019, με απόφαση του Πρωθυπουργού, ο κλάδος μεταφέρθηκε, από το Υπουργείο Ψηφιακής Πολιτικής στο Υπουργείο Εξωτερικών, απόφαση που εμείς χαιρετήσαμε ως πράξη εξορθολογισμού της Δημόσιας Διοίκησης και ως εκσυγχρονιστική ενέργεια που θα μπορούσε να μεγιστοποιήσει τα αποτελέσματα της επικοινωνίας της χώρας μας στο εξωτερικό. Όμως, από το 2019, δεν έχει προχωρήσει η ενσωμάτωσή μας στο νέο μας Υπουργείο. Είμαστε ένας ειδικός κλάδος, αντίστοιχος με τον κλάδο των Εμπορικών Ακολούθων, καθώς και εμείς είμαστε απόφοιτοι της Εθνικής Σχολής Δημόσιας Διοίκησης, στην οποία σχολή έχουμε μπει με δύο ξένες γλώσσες και εκπαιδευτήκαμε ως κλάδος εξωτερικού. Ως ειδικό κλάδο μας αναγνωρίζει και το Υπουργείο Εξωτερικών, με τον οργανισμό του 2021, με τη διαφορά ότι δεν μας έχει δοθεί το ειδικό μισθολόγιο. Αυτό συνιστά διακριτική μεταχείριση εις βάρος μας σε σχέση με τους άλλους ειδικούς κλάδους και δημιουργεί μια ασάφεια, ως προς το καθεστώς μας, εντός του Υπουργείου Εξωτερικών καθώς όλοι οι άλλοι ειδικοί κλάδοι αμείβονται με ειδικό μισθολόγιο.

Δεύτερον, περάσαμε στο Υπουργείο Εξωτερικών με μόνο 29 Γραφεία Τύπου λέγονταν τότε, τώρα λέγονται Γραφεία Δημόσιας Διπλωματίας στις Πρεσβείες, καθώς πολλά από τα γραφεία που είχαμε είχαν τεθεί σε αναστολή λειτουργίας λόγω της κρίσης. Εμείς θέσαμε το ζήτημα αυτό στο Υπουργείο από την αρχή, σημειώνοντας ότι με μόνο 29 Γραφεία η Ελλάδα είναι απούσα, από επικοινωνιακή άποψη, από ολόκληρες γεωγραφικές περιοχές, που είναι κρίσιμης σημασίας για την εξωτερική μας πολιτική, όπως τις χώρες Μαγκρέμπ, τη Μέση Ανατολή αλλά ακόμη και από την Ανατολική Ευρώπη. Με μόνο 29 Γραφεία, κανένα Εθνικό Σχέδιο Δημόσιας Διπλωματίας, δεν μπορεί να υλοποιηθεί αποτελεσματικά. Εδώ και χρόνια, έχουμε διαβεβαιώσεις από την ηγεσία του Υπουργείου, ότι θα καταρτιστεί κάποιο Προεδρικό διάταγμα, αυτή ήταν η λύση που είχαν προκρίνει, το οποίο θα προβλέπει αύξηση των Γραφείων Δημόσιας Διπλωματίας, όμως από το 2019 έχουμε φτάσει σχεδόν στο 2025 και τίποτε δεν έχει προχωρήσει.

Τρίτον, ο κλάδος μας αντιμετωπίζει υπηρεσιακή ασφυξία. Επί συνόλου 205 οργανικών θέσεων, για εμάς προβλέπονται μόνο 15 θέσεις Γενικών Συμβούλων και μόνο 65 θέσεις Συμβούλων. Αυτό στερεί, από μεγάλο μέρος των συναδέλφων, το αυτονόητο δικαίωμα κάθε εργαζόμενου για προαγωγή.

Σημειώνω ότι οι Εμπορικοί Ακόλουθοι, που είμαστε περίπου στον ίδιο αριθμό οργανικών θέσεων, έχουν 85 θέσεις Συμβούλων και 25 θέσεις Γενικών Συμβούλων. Στο δικό μας κλάδο, με βάση τα σημερινά δεδομένα, μεγάλος αριθμός συναδέλφων, αντιμετωπίζει το ενδεχόμενο να συνταξιοδοτηθεί στο βαθμό του Γραμματέα, γι΄ αυτό και ζητάμε αύξηση των οργανικών θέσεων.

Θα καταθέσουμε και αναλυτικό υπόμνημα με τις θέσεις μας επί των άρθρων, αλλά θέλω να πω ότι όλα τα ανωτέρω είναι τρία βασικά σημεία τα οποία δεν θίγονται στο παρόν νομοσχέδιο. Εμείς τα έχουμε θέσει από το 2019 και συνιστούν διακριτική μεταχείριση εις βάρος του κλάδου μας. Έχουν διασαλεύσει την εργασιακή ειρήνη μεταξύ ημών και δείχνουν δυστυχώς, μία τάση υποβάθμισης της Δημόσιας Διπλωματίας και της επικοινωνίας των θέσεων και της εικόνας της χώρας μας διεθνώς. Ενώ η επικοινωνία στις μέρες μας είναι ένας κρίσιμος τομέας απαραίτητος για την επιτυχία κάθε προσπάθειας σε επίπεδο πολιτικής και επίπεδο οικονομίας. Σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κι εμείς ευχαριστούμε κυρία Τυροπώλη.

Το λόγο έχει η κυρία Βασιλική Δημακάκου, Πρόεδρος του Συλλόγου Πτυχιούχων Διοικητικών Υπαλλήλων του Υπουργείου Εξωτερικών, η οποία βρίσκεται εδώ μαζί με την κυρία Αθανασία Νικολαροπούλου, Γενική Γραμματέα και πολύ επιμελώς έχουν στείλει και γραπτό υπόμνημα με όλες τις θέσεις.

**ΒΑΣΙΛΙΚΗ ΔΗΜΑΚΑΚΟΥ (Πρόεδρος του Συλλόγου Πτυχιούχων Διοικητικών Υπαλλήλων ΥΠ.ΕΞ.):** Ευχαριστούμε για την πρόσκληση που μας απευθύνατε και λαμβάνουμε την τιμή, εκπροσωπώντας τον κλάδο υπαλλήλων Διοικητικού Προξενικού του Υπουργείου Εξωτερικών, να υποβάλουμε υπόμνημα των θέσεων μας σχετικά με τη συζήτηση και τα άρθρα προς την τροποποίηση του οργανικού νόμου του Υπουργείου μας.

Ο κλάδος των υπαλλήλων Διοικητικού Προξενικού του Υπουργείου αποτελεί έναν κλάδο πτυχιούχων υπαλλήλων που στελεχώνει τόσο τις αρχές εξωτερικής υπηρεσίας όσο και το σύνολο των οργανικών μονάδων της κεντρικής υπηρεσίας. Οι υπάλληλοι του κλάδου μας ασκούν, μετά από ανάθεση, μορφωτικά καθήκοντα καθώς και όλα τα καθήκοντα διοικητικής προξενικής και οικονομικής φύσης και δύνανται να λάβουν και θέσεις ευθύνης.

Δεδομένης της υποστελέχωσης των υπαλλήλων του κλάδο,υ λόγω συνταξιοδοτήσεων, με δυσανάλογη πρόσληψη νέων υπαλλήλων κατά την τελευταία εικοσαετία, χαιρετίζουμε την αύξηση των οργανικών θέσεων που προτείνει το παρόν νομοσχέδιο. Αποτελεί θεωρούμε ένα θετικό βήμα για την ενίσχυση του κλάδου αλλά συγχρόνως και μια αναγνώριση του ρόλου του στη στελέχωση και λειτουργία του Υπουργείου. Στην ίδια κατεύθυνση κινείται και η θέσπιση ειδικού διαγωνισμού για την πρόσληψη νέων συναδέλφων.

Ταυτόχρονα δραττόμεθα της ευκαιρίας να θέσουμε κάποιους πάγιους προβληματισμούς του κλάδου μας με γνώμονα τη βελτίωση των συνθηκών, όρων και προϋποθέσεων της εκτέλεσης των καθηκόντων μας, που θα αποτελέσουν πόλο έλξης και ένταξης νέων και αξιόλογων στελεχών.

Επιπροσθέτως, θα πρέπει να θεσμοθετηθούν σημαντικά οικονομικά κίνητρα για τους υπαλλήλους που στελεχώνουν, τόσο την κεντρική όσο και την εξωτερική υπηρεσία, δεδομένης και της συγκεκριμένης χρονικής στιγμής της επικείμενης συζήτησης και ψήφισης του Προϋπολογισμού του 2025, που παίζει ιδιαίτερα σημαντικό ρόλο στην εύρυθμη και αποτελεσματική λειτουργία του Υπουργείου Εξωτερικών τόσο στο κέντρο όσο και στο εξωτερικό.

Παρόλο που για τον διορισμό στον κλάδο μας απαιτούνται ειδικά προσόντα, και πολλοί συνάδελφοι είναι κάτοχοι μεταπτυχιακών και διδακτορικών τίτλων, και αρκετοί είναι απόφοιτοι της Σχολής Δημόσιας Διοίκησης και καλούνται να εκπληρώσουν τα διευρυμένα καθήκοντά τους παρατηρούνται τα κάτωθι:

Σε αντίθεση με τον υπόλοιπο δημόσιο τομέα, στον οποίο υπάλληλοι αντίστοιχων κλάδων, δύνανται να καταλάβουν θέσεις ευθύνης, στο Υπουργείο Εξωτερικών η δυνατότητα αυτή είναι εξαιρετικά περιορισμένη, παρόλο που ουσιαστικά τόσο στην κεντρική όσο και στην εξωτερική υπηρεσία αναλαμβάνουν καθήκοντα ύψιστης σημασίας.

Οι υπάλληλοι του κλάδου μας διανύουν μεγάλο μέρος της υπηρεσιακής ζωής τους σε διάφορες χώρες με αρνητικό αντίκτυπο στην οικογενειακή και προσωπική τους ζωή. Θα πρέπει να ληφθεί μέριμνα για την μισθολογική αναβάθμιση του κλάδου είτε με την ένταξη στο ειδικό μισθολόγιο είτε με καθιέρωση ενός ειδικού μισθολογίου κατά το πρότυπο της Α.Α.Δ.Ε..

Δεδομένης δε της συνεχούς αύξησης του κόστους ζωής στο εξωτερικό και της μεγάλης δυσκολίας ανεύρεσης κατοικίας σε πολλές πόλεις, καθώς και των ιδιαίτερων και υπέρ των εκμισθωτών όρων μίσθωσης που υπάρχουν σε αρκετές από αυτές, θεωρούμε πως επιβάλλεται πραγματική αύξηση της αποζημίωσης υπηρεσίας αλλοδαπής καθώς και αύξηση του επιδόματος κατοικίας από 10% σε 20% για την αξιοπρεπή και ασφαλή διαβίωση του συνόλου των υπαλλήλων που υπηρετούν στις αρχές εξωτερικής υπηρεσίας όλων των κλάδων.

Σχετικά με τροποποίηση των υπό συζήτηση άρθρων έχουμε καταθέσει υπόμνημα και τα έχουμε και στη διαβούλευση και για οικονομία χρόνου δεν θα αναφερθώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Σας ευχαριστώ πάρα πολύ, πολύ πρακτικό αυτό.

Περνάμε τώρα στον 7ο εκπρόσωπο, τον κ. Κωνσταντίνο Μπάρτζη, Πρόεδρο του Συλλόγου Μηχανικών Επικοινωνιών και Πληροφορικής του Υπουργείου Εξωτερικών, ο οποίος βρίσκεται εδώ μαζί με τη Δήμητρα Κόλια, Παναγιώτα Τζιόβα, Αλέξανδρο Σαμιώτη και Αντώνιο Καρλή, μέλη του Συλλόγου Μηχανικών Επικοινωνιών και Πληροφορικής του Υπουργείου Εξωτερικών. Καλό είναι να ακούγονται και να μαθαίνουμε όλη την Υπηρεσία του Υπουργείου.

**ΚΩΝΣΤΑΝΤΙΝΟΣ ΜΠΑΡΤΖΗΣ (Πρόεδρος του Συλλόγου Μηχανικών Επικοινωνιών και Πληροφορικής του Υπουργείου Εξωτερικών)**: Ευχαριστώ, κύριε Πρόεδρε της Επιτροπής. Κύριε Υπουργέ, κυρίες και κύριοι Βουλευτές, όπως είπαμε εγώ εκπροσωπώ τον Σύλλογο Μηχανικών Επικοινωνιών και Πληροφορικής του Υπουργείου Εξωτερικών. Ευχαριστούμε για την πρόσκληση να εκθέσουμε τις απόψεις μας για το τρέχον νομοσχέδιο.

Με λίγα λόγια, ο κλάδος μας ασχολείται με πολύ ζωτικά ζητήματα του Υπουργείου Εξωτερικών, ήτοι την ασφάλεια των εθνικών απορρήτων των επικοινωνιών, όπως επίσης και την υλοποίηση πληροφορικών έργων και συστημάτων που σχετίζονται και με τη λειτουργία της Κεντρικής Υπηρεσίας αλλά και στις κατά τόπους πρεσβείες και προξενικές αρχές και την ψηφιοποίηση των Υπηρεσιών προς τους Έλληνες πολίτες, τον Απόδημο Ελληνισμό αλλά και πολίτες τρίτων χωρών.

Ως προς το νομοσχέδιο, σε γενικές γραμμές, κρίνουμε ότι κινείται προς τη σωστή κατεύθυνση και λύνει κάποια ζητήματα τα οποία διαχρονικά υπήρχαν. Συγκεκριμένα, το άρθρο 54, που είναι το μόνο που αφορά εμάς και διορθώνει τα όρια παραμονής του συναδέλφου στο εξωτερικό, όπως υπήρχαν στον προηγούμενο Οργανισμό, εμείς το χαιρετίζουμε.

Θα θέλαμε δύο πολύ μικρές επισημάνσεις να κάνουμε στο άρθρο 22, όπου καταργείται το εισιτήριο αδείας στον πρώτο και τελευταίο χρόνο. Όπως ανέφερε και ο Πρόεδρος της Ένωσης Διπλωματικών Υπαλλήλων, ο κ. Σιγάλας, κρίνουμε ότι αυτό είναι άδικο και θα πρέπει οπωσδήποτε να μελετηθεί, όπως επίσης και το άρθρο 24, που αφορά την άδεια ανατροφής τέκνου 9 μηνών, που διαχωρίζει τις μητέρες οι οποίες υπηρετούν στην εξωτερική υπηρεσία, σε σχέση με αυτές που υπηρετούν στην κεντρική υπηρεσία. Αυτό είναι ξεκάθαρα λάθος και θα πρέπει να δούμε πως θα πρέπει να διευθετηθεί. Αυτά όσον αφορά το τρέχον νομοσχέδιο.

Θα θέλαμε ωστόσο σαν Κλάδος Επικοινωνιών και Πληροφορικής του Υπουργείου Εξωτερικών να επισημάνουμε και ορισμένα σημαντικά, κατ΄ εμάς σημεία, που αφορούν την αποτελεσματική λειτουργία του Κλάδου του δικού μας και κατ΄ επέκταση του Υπουργείου Εξωτερικών συνολικά. Δεν θα χρειαστεί να επιμείνω πολύ στην υποστελέχωση, αυτό είναι γνωστό σημείο. Ο δικός μας ο κλάδος προσέλαβε νέους υπαλλήλους το 2009, τελευταία φορά, και ολίγους το 2023, ενώ άλλοι κλάδοι προσλαμβάνουν κατ΄ έτος.

Επίσης, θα ήθελα να επισημάνω ότι δεν είναι ελκυστικός πλέον ο κλάδος μας, για νέα στελέχη, και τα οποία τα χρειαζόμαστε, υπάρχει μεγάλη ανάγκη, γιατί υπηρετούμε σε αρχές δύσκολες, αρχές απομακρυσμένες και δεν υπάρχουν κίνητρα. Στα κίνητρα βέβαια, συνδέονται και όλα τα επιχειρήματα που έθεσε και ο Διπλωματικός Κλάδος περί αύξησης του Ε.Υ.Α., της Αποζημίωσης Υπηρεσίας Αλλοδαπής η οποία, σύμφωνα με τον νόμο, θα έπρεπε να ενημερώνεται ετησίως και να συγκροτείται Επιτροπή η οποία να κρίνει τα επίπεδα ανάλογα με το κόστος ζωής ανά πόλη, κάτι το οποίο δεν γίνεται, μία φορά έγινε.

Να αναφέρω την ανάγκη ένταξης του κλάδου Επικοινωνιών και Πληροφορικής στο ειδικό μισθολόγιο, διότι εμείς δεν είμαστε ένας κοινός κλάδος πληροφορικής του ελληνικού δημοσίου, διότι όπως ανέφερα πιο πριν χειριζόμαστε πολύ πιο ζωτικής σημασίας ζητήματα τα οποία συνδέονται άμεσα με τη Διπλωματική Υπηρεσία. Θα θέλαμε να αυξήσουμε τις οργανικές θέσεις Διευθυντών, από 25 σε 40, διότι οι 25 είναι πάρα πολύ λίγες και έχουμε «στριμωχτεί» στο βαθμό του Τμηματάρχη Α`. Επίσης, θα θέλαμε να εντοπίσουμε ότι η ΣΤ2` Διεύθυνση του Υπουργείου Επικοινωνιών και Πληροφορικής, η οποία σύμφωνα με τον νόμο, θα έπρεπε να είναι Γενική Διεύθυνση, παραμένει απλή Διεύθυνση. Συνολικά, και συνοψίζοντας τα προηγούμενα, η ανάγκη είναι γνωστή, όπως έχουν αναφέρει όλοι οι συνάδελφοι, την αύξηση του προϋπολογισμού στο Υπουργείου Εξωτερικών. Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κύριε Πρόεδρε, πόσοι είσαστε στο Υπουργείο;

**ΚΩΝΣΤΑΝΤΙΝΟΣ ΜΠΑΡΤΖΗΣ (Πρόεδρος του Συλλόγου Μηχανικών Επικοινωνιών και Πληροφορικής ΥΠ.ΕΞ.):** Είμαστε γύρω στους 140.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ωραία. Ευχαριστούμε τον κύριο Μπάρτζη. Τον λόγο έχει ο κύριος Σπυρίδων Δερδεμέζης, Πρόεδρος του Συλλόγου Υπαλλήλων Διοικητικής και Λογιστικής Υποστήριξης ΥΠ.ΕΞ., ο οποίος βρίσκεται εδώ μαζί με την Γενική Γραμματέα του Συλλόγου την κυρία Αγγελική Αγγελοπούλου. Να σημειώσω ότι έχουν αποστείλει και υπόμνημα, το οποίο έχει κατατεθεί, και περιγράφει αναλυτικά τις θέσεις του Συλλόγου.

**ΣΠΥΡΙΔΩΝ ΔΕΡΔΕΜΕΖΗΣ (Πρόεδρος του Συλλόγου Υπαλλήλων Διοικητικής και Λογιστικής Υποστήριξης ΥΠ.ΕΞ.):** Ευχαριστώ, πολύ κύριε Πρόεδρε και για την πρόσκληση. Καλημερίζω τον Υπουργό τις αξιότιμες και τους αξιότιμους κύριους Βουλευτές και κυρίες Βουλευτίνες. Λοιπόν, θα ξεκινήσω λέγοντας ότι ο κλάδος μας, σύμφωνα με τα οργανογράμματα, είναι ο πλέον χειμαζόμενος, γιατί υφίσταται μια διαρκή μείωση των οργανικών θέσεων, καθώς έχει γίνει μείωση οργανικών των θέσεων με το ν. 4781/2021, στο να επέρχεται νέα μείωση 60 οργανικών θέσεων με την τωρινή τροποποίηση.

Το πρόβλημα δεν είναι τόσο αυτό, αλλά το κυριότερο πρόβλημα είναι ότι οι θέσεις των αποχωρησάντων με συνταξιοδότηση δεν αναπληρώνονται, είναι ισχνή η αναπλήρωση των υπαλλήλων του κλάδου και αυτό δημιουργεί μια μεγάλη ανασφάλεια, μια μεγάλη ψυχολογική πίεση και ένα υπαρξιακό τεράστιο θέμα, διότι οι άνθρωποι έχουν γαλουχηθεί όταν μπήκαν νέοι στο Υπουργείο που είναι και το σωστό και για άλλες περιπτώσεις. Έχουν γαλουχηθεί και έχουν εγκολπωθεί με κόπο και με μόχθο να μπούνε στη λογική του Υπουργείου Εξωτερικών, ούτως ώστε να μπορέσουν να ανταπεξέλθουν στις ιδιαίτερα δύσκολες και ιδιάζουσες συνθήκες που αντιμετωπίζουμε στο εξωτερικό. Είναι τεράστιο το θέμα και καθιστά τον κλάδο χειμαζόμενο και θα περιμέναμε σε αυτό το θέμα να γίνει κάτι.

Υπάρχει ένα αίτημα των υπαλλήλων του κλάδου οι οποίοι έχουν τα τυπικά προσόντα προς μετάταξη, όπως προέβλεπε το άρθρο 331 του ν. 4781, το οποίο έχει μείνει αδρανές. Είναι τρεισήμισι χρόνια σχεδόν, και πηγαίνει για τα 4, το οποίο δεν έχει γίνει κάτι και σε αυτό. Θα έλεγα ότι έτσι καθίσταται η τότε ρύθμιση και έτσι καθίσταται ανέξοδη υποσχεσιολογία και αυτό υποβιβάζει κάποια αξιοκρατική υφή του κάθε νομοσχεδίου και του συγκεκριμένου εν πάση περιπτώσει. Φυσικά στο θέμα του προϋπολογισμού του Υπουργείου στα ειδικά, όπως είπε ο συνάδελφος, ο κύριος Σιγάλας, Πρόεδρος της ΕΔΥ, και στο ίδιο μισθολόγιο, είμαστε αυτοί που θα συνδράμουμε σε αυτά τα θέματα, καθώς είμαστε πλέον στην προμετωπίδα. Κατ’ αρχήν ο κλάδος μας υφίσταται μια διοικητικού τύπου κλιματική αλλαγή στο Υπουργείο εκ των πραγμάτων. Οι υπάλληλοί μας τα στελέχη του κλάδου μας ασκούν όλα τα καθήκοντα πλην των θέσεων ευθύνης. Μιλάμε για Δευτεροβάθμιας Εκπαίδευσης και είναι από τους πλέον χειμαζόμενους. Σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κι εμείς ευχαριστούμε.

Οι επόμενοι τρεις και τελευταίοι εκπρόσωποι δεν παρίστανται, οι δύο έχουν δηλώσει ότι δε θα παραστούν, ο τρίτος δεν είναι εδώ. Μιλάμε για τη Μαρία Καμπούρη, Πρόεδρο του Συλλόγου Επιμελητών του ΥΠ.ΕΞ., τον Γιώργο Σπανουδάκη, Πρόεδρο του Συμβουλίου της Ένωσης Αποφοίτων Εθνικής Σχολής Δημόσιας Διοίκησης και Αυτοδιοίκησης και τέλος, την Νέδα Κανελλοπούλου, Πρόεδρος του Τμήματος Διεθνών Ευρωπαϊκών και Περιφερειακών Σπουδών του Παντείου Πανεπιστημίου.

Το τελευταίο μου κάνει, δεν ξέρω για τους υπόλοιπους, μία εντύπωση, είναι από το τμήμα το δικό μου, όπου υπηρετώ, Διεθνών και Ευρωπαϊκών και Περιφερειακών Σπουδών στο Πάντειο. Θα μάθω τι συνέβη, διότι θεωρώ ότι όταν η Βουλή καλεί, είναι τιμή για τους πανεπιστημιακούς και τα πανεπιστημιακά τμήματα να έρχονται εδώ, να μοιράζονται τις απόψεις τους και την εμπειρία και εξειδίκευσή τους. Η κ. Κανελλοπούλου είναι Πρόεδρος το τμήμα, θα επικοινωνήσω μαζί της και με την Πρύτανη, κ. Κουλούρη, στο Πάντειο, να μάθω ακριβώς γιατί δε μας τίμησε με την παρουσία της εδώ σήμερα.

Να ευχαριστήσω όλους τους υπόλοιπους εκπροσώπους που βρέθηκαν εδώ και μας διαφώτισαν. Να σας διαβεβαιώσω ότι τα πρακτικά και με δικιά μας ευθύνη, του Προεδρείου, θα διαβιβαστούν και στην υπόλοιπη πολιτική ηγεσία του ΥΠ.ΕΞ., του κ. Γεραπετρίτη και προφανώς την κ. Αλεξάνδρα Παπαδοπούλου, για να λάβουν πλήρη γνώση, αν και είμαι βέβαιος ότι τα περισσότερα τα γνωρίζουν ήδη. Καλό είναι όμως, όλα αυτά, να πάνε εκεί που πρέπει να πάνε και ο κ. Φραγκογιάννης, είμαι βέβαιος ότι έχει κρατήσει τις σημειώσεις του.

Ο κ. Κτιστάκης, έχει το λόγο.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Εγώ μια ερώτηση μόνο θέλω να κάνω, περισσότερο προς την Ένωση Διπλωματικών Υπαλλήλων και την Ένωση Μελών Επιστημονικού Προσωπικού της Νομικής Υπηρεσίας. Κανένας, απ’ ότι άκουσα, δε σχολίασε το θέμα της ανάληψης της διαχείρισης των ακινήτων από το Υπουργείο Εξωτερικών, όπως προβλέπει το άρθρο 64 και θα ήθελα να έχω την άποψή τους επ’ αυτού. Σε συνδυασμό, βέβαια και με την προηγούμενη διάταξη του άρθρου 63 και του 65, για την χρηματοδότηση αυτών.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και εμείς ευχαριστούμε.

Ο κ. Μάντζος, έχει το λόγο.

**ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Καλημέρα, κύριε Πρόεδρε, καλημέρα στους συναδέλφους και σε όλους τους προσκεκλημένους της Επιτροπής, καλημέρα από το Παρίσι και καλή εβδομάδα. Είμαι εδώ για τις ανάγκες της Επιτροπής Μετανάστευσης του Συμβουλίου της Ευρώπης. Ευχαριστώ πολύ για τη δυνατότητα που μου δίνει και η Βουλή, με τις τεχνικές της υπηρεσίες, να απευθυνθώ στην Επιτροπή.

Ευχαριστώ θερμά τους εκπροσώπους όλων των φορέων και εκ μέρους του ΠΑΣΟΚ - Κινήματος Αλλαγής, για τις πολύ σημαντικές τοποθετήσεις τους. Συμφωνώ με τον Εισηγητή της Πλειοψηφίας, πρέπει να μείνουμε στις δικές τους τοποθετήσεις σήμερα, για να μην αναλώσουμε και χρόνο από τους συναδέλφους. Άλλωστε, θα έχουμε τη δυνατότητα και αύριο και την επόμενη Δευτέρα, να τοποθετηθούμε επί του σχεδίου νόμου.

Ακούσαμε πάρα πολύ σοβαρά ζητήματα, που νομίζω όλα συγκλίνουν και συντείνουν στην ανάγκη ενίσχυσης του κρατικού προϋπολογισμού. Είναι τύχη αγαθή ότι συζητούμε αυτό το σχέδιο νόμου την παραμονή της συζήτησης του Κρατικού Προϋπολογισμού του 2025. Θεωρώ ότι είναι πρώτης τάξεως ευκαιρία να τεθεί αυτό το θέμα και στην Ολομέλεια.

Ειπώθηκε πολύ σωστά από τον κ. Σιγάλα, ότι μιλάμε για ένα πολύ χαμηλό ποσοστό του ΑΕΠ, πολύ χαμηλό από αντίστοιχες δαπάνες άλλων κρατών, ακόμη και με λιγότερες υπηρεσίες εξωτερικού.

Η ερώτηση, σε σχέση με το διπλωματικό σώμα, είναι κατά πόσον οι διατάξεις του σχεδίου νόμου εξασφαλίζουν την αμεροληψία, την αντικειμενικότητα και την διαφάνεια στην υπηρεσιακή τους εξέλιξη. Αυτό έχει να κάνει και με τον οργανισμό του 2021 αλλά και με τις τροποποιήσεις σήμερα, ιδίως στο άρθρο 37 παράγραφος 4, εάν αυτό δεν αποσυρθεί. Ποιες είναι οι επιδράσεις αυτών των διατάξεων στην υπηρεσιακή τους εξέλιξη; Ειδικά η αναφορά στην απόλυτη εκλογή και σε μη δυνατότητα προσφυγής στις κρίσεις της πολιτικής ηγεσίας, μας προβληματίζουν ιδιαίτερα και θα ήθελα τη γνώμη τους πάνω σε αυτό.

Στο κομμάτι της οικονομικής διπλωματίας, στους Διπλωματικούς Υπαλλήλους οικονομικών και εμπορικών υποθέσεων, είναι πολύ σημαντικό αυτό που ακούστηκε για τη μή συμμετοχή των παραγωγικών φορέων, στη χάραξη της οικονομικής διπλωματικής στρατηγικής της χώρας. Είναι κάτι το οποίο ίσχυε παλιά, δυστυχώς το 2021 αποσύρθηκε, θα ήθελα την εκτίμησή τους, γιατί είχε αποσυρθεί το 2021. Αν, υπήρχε τότε μια αιτιολογία αν, δηλαδή, αυτό λειτούργησε από το 2007 ως το 2021 και κατά τη γνώμη τους, αν θα μπορούσε να λειτουργήσει στο μέλλον, ικανοποιητικά.

Τέλος, μια ακόμα ερώτηση στην Ένωση Ακολούθων Τύπου (ΕΝ.Α.Τ.), στους γραμματείς επικοινωνίας, στα στελέχη επικοινωνίας του Υπουργείου Εξωτερικών. Θα ήθελα να αναφέρουν ορισμένα σημεία, είπανε ορισμένα σημεία στα οποία δεν υπάρχουν γραφεία διπλωματίας, δημόσιας διπλωματίας. Είναι σαφές νομίζω, ότι για τη χώρα μας είναι κρίσιμο να έχουμε φωνή με ακροατήρια τρίτες χώρες ή και τη διεθνή κοινή γνώμη, την παγκόσμια κοινή γνώμη, νομίζω συμφωνούμε όλη η Βουλή σε αυτό. Μας προβληματίζει το γεγονός, ότι δεν έχουμε αυτή τη φωνή και έχουμε πολλούς υπαλλήλους οι οποίοι υπηρετούν στην Κεντρική Υπηρεσία, αντί να είναι σε υπηρεσίες εξωτερικού.

Ας αναφέρουν, αν θέλουν, οι εκπρόσωποι της Ένωσης, ορισμένα σημεία στα οποία φαίνεται ότι λείπει Γραφείο Διπλωματίας και αυτό προκαλεί πρόβλημα στην εκπροσώπηση της χώρας μας στο εξωτερικό. Έχω συγκρατήσει όσα είπαν οι άνθρωποι, οι φορείς από τους Μηχανικούς Επικοινωνίας – Πληροφορικής, από το Διοικητικό Προσωπικό του Υπουργείου Εξωτερικών και την Ειδική Νομική Υπηρεσία και θα τα αξιοποιήσω και εγώ και οι συνάδελφοί μας από το «ΠΑΣΟΚ - ΚΙΝΗΜΑ ΑΛΛΑΓΗΣ», στις υπόλοιπες τοποθετήσεις μας και στην Ολομέλεια.

Ευχαριστώ θερμά κύριε Πρόεδρε, για την ανοχή σας. Με την ευχή, να μπορέσουμε στο άμεσο μέλλον να υποστηρίξουμε το Υπουργείο Εξωτερικών, στην σπουδαία εθνική δουλειά του, η οποία ειπώθηκε πολύ σωστά και πρέπει κάποια στιγμή, όχι να εξισορροπήσει, αλλά σίγουρα να έρθει σε μεγαλύτερη αναλογική σχέση και με τις αμυντικές δαπάνες της χώρας. Διότι όπως, πολύ σωστά είπε ο κ. Σιγάλας, είναι «η ασπίδα πριν από το δόρυ», είναι η δυνατότητα μή άσκησης σκληρής ισχύος μέσα από την άσκηση ήπιας ισχύος σε σωστό χρόνο προληπτικά. Σας ευχαριστώ πολύ κ. Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εμείς ευχαριστούμε κ. Μάντζο, να ευχηθούμε καλή επιτυχία στο έργο σας εκεί στο Παρίσι, είσαστε μαζί με την κυρία Ντόρα Μπακογιάννη, συνεδριάζουν οι Επιτροπές του Συμβουλίου της Ευρώπης, της Κοινοβουλευτικής Συνέλευσης, γι’ αυτό δεν βρίσκεται και εδώ.

Ένα θέμα, καθώς ετοιμάζεται ο κ. Μπάρκας, ο Ειδικός Αγορητής της Κ.Ο. του «ΣΥ.ΡΙΖ.Α», είναι η χρήση της νέας τεχνολογίας ως, εργαλείο της τεχνητής νοημοσύνης για μια σειρά από πράγματα, ακόμα και στην επικοινωνία τα πράγματα μπορούν να γίνονται και από το κέντρο. Θέλω να πω, οι παρεμβάσεις σε social media των χωρών, η δημόσια διπλωματία, τα πάντα αλλάζουν και απλώς ήθελα να το πω, να το αναφέρω, να το υπογραμμίσω, να το φωτίσω. Δεν είναι μόνο τα πρόσωπα, είναι και τα νέα εργαλεία τα τεχνολογικά τα οποία έχουμε, που πολλαπλασιάζουν την αποτελεσματικότητα και την παραγωγικότητά μας.

Έχετε τον λόγο κ. Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥ.ΡΙΖ.Α»):** Κύριε Πρόεδρε, σας ευχαριστώ πολύ για τη δυνατότητα που μου δίνετε, να ζητήσω εκ μέρους της Εισηγήτριας μας, της κυρίας Δούρου, συγγνώμη στους φορείς για το γεγονός ότι δεν είναι εδώ πέρα, αλλά είναι σε ταξίδι με τον Επικεφαλής, με τον Πρόεδρο του Κόμματος, τον κ. Σωκράτη Φάμελλο στην Κύπρο, οπότε αναλαμβάνω εγώ τη θέση της.

Να πω κ. Πρόεδρε, ότι προέκυψε από τις τοποθετήσεις όλων των φορέων που είχαν την τιμή σήμερα να μας ενημερώσουν για το νομοσχέδιο, για το εν λόγω Σχέδιο Νόμου, ότι το Υπουργείο Εξωτερικών φαίνεται και είναι και εσείς το παραδεχτήκατε, το αναφέρατε ότι είναι ένα Υπουργείο υποχρηματοδοτούμενο.

Άρα, νομίζω ότι με την έναρξη της συζήτησης του Προϋπολογισμού όλοι μας πρέπει να το αναφέρουμε αυτό και να αναδείξουμε, αν θέλετε, τη δυνατότητα ή τέλος πάντων το πώς ουσιαστικά παρεμβαίνει το Υπουργείο Εξωτερικών, ακόμα - ακόμα και για τη δυνατότητα ανάπτυξης της χώρας μας και οικονομικής ανάπτυξης της χώρας μας, ένα είναι αυτό.

Το δεύτερο, κ. Πρόεδρε, επιτρέψτε μου να κάνω ένα σχόλιο για τη δυνατότητα ενημέρωσης μέσω Τεχνητής Νοημοσύνης (A.I.). Ήδη το Ευρωπαϊκό Κοινοβούλιο, έχει ψηφίσει, έχει βγάλει ψήφισμα μάλλον, για τα deep fake news, τα οποία είναι πάρα πολύ επικίνδυνα στη διαχείριση των social media. Καταλαβαίνετε, ότι όταν αυτό γίνεται αναφορά στο Υπουργείο Εξωτερικών είναι υπερτριπλάσια, υπερπολλαπλάσια η επικινδυνότητα αυτή.

Άρα ναι, μας δίνει δυνατότητα λειτουργίας, αλλά πρέπει και εμείς να ενσωματώσουμε οδηγίες ή τέλος πάντων να νομοθετήσουμε για την προστασία του Υπουργείου Εξωτερικών, αλλά και άλλων τομέων, άλλων Υπουργείων από την ανάπτυξη της Τεχνητής Νοημοσύνης.

Σχετικά με το νομοσχέδιο, θα ήθελα αρχικά να ρωτήσω, προς όλους τους φορείς είναι οι ερωτήσεις, εάν θεωρούν ότι ο χρόνος της κατάθεσης του σχεδίου νόμου είναι ώριμος, διότι πριν δύο χρόνια ψηφίστηκε ένα άλλο νομοσχέδιο το οποίο είχε, ουσιαστικά, το ίδιο περιεχόμενο, εάν δηλαδή, αυτές οι αλλαγές είναι ώριμες για να γίνουν, κατάλαβα ότι δεν είναι, αλλά ρωτάω τους φορείς.

Δεύτερον, εάν θα βοηθήσει στις ανάγκες της σύγχρονης πολυμερούς Διπλωματίας, ειδικά στη σημερινή συγκυρία. Είπατε, κύριε Πρόεδρε, και εσείς ότι τα προχθεσινά γεγονότα στη Συρία είναι μία ακόμα ανάφλεξη της ευρύτερης περιοχής και βρισκόμαστε στο επίκεντρο. Άρα, θα ήθελα να ρωτήσω εάν το συγκεκριμένο σχέδιο νόμου θα βοηθήσει, θα ανταποκριθεί στις ανάγκες της σύγχρονης πολυμερούς Διπλωματίας της χώρας μας. Αυτά από μέρους μου και ευχαριστώ πολύ και προφανώς οι τοποθετήσεις των φορέων θα αναλυθούν από τους Εισηγητές μας και από τους Βουλευτές μας στις επόμενες συνεδριάσεις της Επιτροπής. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής)**: Ευχαριστούμε κι εμείς, κ. Μπάρκα.

Το λόγο έχει ο Ειδικός Αγορητής του «Κομμουνιστικού Κόμματος Ελλάδας», κ. Γιάννης Δελής.

**ΙΩΑΝΝΗΣ ΔΕΛΗΣ** **(Ειδικός Αγορητής της Κ.Ο. «Κ.Κ.Ε.»)**: Σας ευχαριστώ, κύριε Πρόεδρε.

Είναι πάντα χρήσιμη, φυσικά, και έχει ενδιαφέρον η ματιά, η άποψη των υπαλλήλων του Υπουργείου Εξωτερικών για ένα νομοσχέδιο που άλλωστε στο μεγαλύτερό του μέρος τους αφορά και άμεσα. Τα περισσότερα άρθρα αναφέρονται στους εργαζόμενους, τους υπαλλήλους του ΥΠ.ΕΞ..

Εάν θα μπορούσα να συνοψίσω από τις τοποθετήσεις που ακούστηκαν μέχρι τώρα, νομίζω ότι υπάρχουν δύο λέξεις που τις συμπυκνώνουν. Η μία είναι η λέξη υποχρηματοδότηση και η άλλη είναι η λέξη υποστελέχωση. Είναι λέξεις οι οποίες βαραίνουν βέβαια, στο έργο του Υπουργείου Εξωτερικών αλλά και στις εργασιακές συνθήκες των ίδιων των υπαλλήλων του είτε στη χώρα μας είτε στο εξωτερικό.

Αυτό που θα ήθελα να ρωτήσω εγώ και θα καταλήξω με ένα ερώτημα μετά προς όλους τους φορείς που έχουμε καλέσει, είναι εάν θεωρούν ότι αυτή η αύξηση των οργανικών θέσεων, που περιγράφεται στο άρθρο 48, κατά 100 θέσεις είναι εάν είναι αρκετή, εάν επαρκεί, εάν απαντάει στις ανάγκες που υπάρχουν σήμερα και που είναι τεράστιες, εάν σκεφτεί κανείς την ταλαιπωρία που υφίστανται πολλοί συμπατριώτες μας στο εξωτερικό στις σχέσεις τους με τα Προξενεία. Δεν φταίνε καθόλου οι εργαζόμενοι στα Προξενεία, τι να προλάβουν, τι να πρωτοκάνουν οι άνθρωποι. Εάν θεωρείτε ότι είναι αρκετές αυτές οι 100 θέσεις, γιατί εμάς, το είπα και προχθές στην Επιτροπή, μας φαίνονται πάρα πολύ λίγες. Εντάξει, είναι σε θετική κατεύθυνση η αύξηση, ακόμα και ένας επιπλέον να ήταν είναι θετικό, αλλά το ζήτημα δεν είναι αυτό. Το ζήτημα είναι εάν είναι αρκετές, εάν απαντά στην ανάγκη.

Το δεύτερο που θα ήθελα να ρωτήσω είναι, σύμφωνα με το νομοσχέδιο, απαλείφεται η δυνατότητα ενός υπαλλήλου να προσφεύγει στο Υπηρεσιακό του Συμβούλιο για την αξιολογική κρίση που έχει βγει ως προς αυτόν. Αν συμφωνείτε με αυτό. Είναι γνωστή βέβαια, η άποψη του Κ.Κ.Ε. για την αξιολόγηση, για τους στόχους της. Ουσιαστικά πρόκειται για έναν αντιδραστικό κρατικό έλεγχο, αλλά δεν είναι αυτό τώρα που συζητάμε, εάν εσείς, που σας αφαιρούν το δικαίωμα αυτό, της προσφυγής, αν συμφωνείτε με αυτό. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βλάσης Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καλαφάτης Σταύρος, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπουκώρος Χρήστος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Μπάρκας Κωνσταντίνος, Κασιμάτη Ειρήνη (Νίνα), Μαμουλάκης Χαράλαμπος (Χάρης), Πολάκης Παύλος, Δελής Ιωάννης, Συντυχάκης Εμμανουήλ, Παπαναστάσης Νικόλαος, Βιλιάρδος Βασίλειος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής)**: Ευχαριστούμε κι εμείς.

Το λόγο έχει ο Ειδικός Αγορητής της «Ελληνικής Λύσης - Κυριάκος Βελόπουλος», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ πολύ, κύριε Πρόεδρε. Εν πρώτοις ήθελα να ευχαριστήσω τους φορείς για την παρουσία τους εδώ και για όλα όσα είπαν. Δυστυχώς δεν μπόρεσα να είμαι από την αρχή επειδή γίνεται μια άλλη εκδήλωση στη Βουλή κάτω και έπρεπε να παραβρίσκομαι και εκεί οπότε δεν άκουσα, αλλά θα διαβάσω από τα πρακτικά όλα όσα ειπώθηκαν και από τα υπομνήματα που είδα ότι έχουν στείλει πάρα πολλοί από τους φορείς.

Συμφωνούμε όλοι βεβαίως σχετικά με την υποχρηματοδότηση και την υποστελέχωση. Το θέμα για εμάς είναι όχι μόνο η σωστή χρηματοδότηση του Υπουργείου αλλά και η τοποθέτηση στόχων, ούτως ώστε να ξέρει ο καθένας το πού πηγαίνουν τα χρήματα τα οποία καταναλώνει το Υπουργείο. Δεν θέλω να προσθέσω κάτι άλλο θα συζητήσουμε στη διάρκεια της συζήτησης του νομοσχεδίου αύριο και μεθαύριο. Ευχαριστώ πολύ, κύριε Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Να ευχαριστήσω τους εκπροσώπους των φορέων των συλλόγων των υπαλλήλων του Υπουργείου Εξωτερικών και γι’ αυτά που μας είπαν αλλά και για την παρουσία τους εδώ.

Αυτό που είχα πει από την πρώτη συνεδρίαση που κάναμε, έχοντας δει τον προϋπολογισμό του Υπουργείου Εξωτερικών, ο προϋπολογισμός μειώνεται κατά 6%, ένας προϋπολογισμός ο οποίος βαίνει μειούμενος, ενώ έχει υποστεί τεράστιες μειώσεις επί οικονομικής κρίσης σε περίοδο μνημονίων. Είναι λοιπόν, αδιανόητο να μιλήσουμε για πολιτική του Υπουργείου Εξωτερικών με αυτούς τους προϋπολογισμούς που έχουμε.

Άκουσα τον Πρόεδρο της Ένωσης Διπλωματικών Υπαλλήλων και θέλω να καταθέσω εδώ ένα πράγμα. Αυτό που με εντυπωσίασε το λίγο διάστημα που ήμουν στο Υπουργείο Εξωτερικών ήταν η ωριμότητα και η γόνιμη σκέψη Διπλωματικών Υπαλλήλων, ακόμα και αυτών που δεν ήταν στους ανώτερους και ανώτατους βαθμούς του Υπουργείου Εξωτερικών και η αγωνία μου, και τους καλούσα όσο μπορούσα να μιλάμε, ήταν πώς θα αντιστραφεί η πυραμίδα, γιατί έχουμε μία αντιστροφή της πυραμίδας στο Υπουργείο Εξωτερικών, Κύριε Υφυπουργέ.

Έχουμε κόσμο στην επάνω πυραμίδα και λόγω μη προσλήψεων, μη κανονικότητας στη στελέχωση του Υπουργείου μειώνεται ο αριθμός των κάτω, από κει που βγαίνουν τα νέα στελέχη, τα δυναμικά στελέχη κ.λπ.. Γι’ αυτό χάρηκα με αυτά που άκουσα, δε χάρηκα αλλά είναι διαπιστώσεις που δυστυχώς γίνονται επί πολλά χρόνια τώρα και δεν φαίνονται ότι θα διορθωθούν.

Η μεγάλη μου απορία, διαβάζοντας το νομοσχέδιο και τα σχόλια, γιατί διάβασα διεξοδικά τα σχόλια των φορέων του Υπουργείου Αυτό το άρθρο 47 κύριε Υφυπουργέ, θα το πω έξω από τα δόντια, δεν ξέρω πώς το λένε οι Διπλωματικοί Υπάλληλοι, μου φαίνεται φωτογραφική διάταξη. Δηλαδή, αυτή η αντιστροφή της πυραμίδας, το να μένουν μία διετία επιπλέον, να χάνεται η 35ετια, άνθρωποι με απόφαση του Υπουργού, εμένα μου φαίνεται μια από τις πηγές του προβλήματος στο Υπουργείο Εξωτερικών. Θα συμφωνήσω εντελώς με τους Διπλωματικούς Υπαλλήλους, αυτό της μείωσης της τετραετίας σε τριετία οπώσδηποτε, για τον ανώτατο βαθμό, γιατί είναι εκεί που θα κατορθώσουμε νέα στελέχη, νεότεροι άνθρωποι να προσπαθήσουν να περάσουν.

Όλα τα άλλα, και αυτά που ειπώθηκαν από τους από τις εμπορικές και οικονομικές υποθέσεις, από τους Γραμματείς και Συμβούλους τύπου, Δημόσια Διπλωματία, η Δημόσια Διπλωματία είναι το α και το ω της σύγχρονης διπλωματίας και ακούμε τώρα ότι υπάρχουν ελάχιστα γραφεία, 29 γραφεία, είναι δυνατόν να λειτουργήσουμε;

Και θέλουμε να μείνουμε σε αυτό, δεν μπορεί να ανεβαίνει συνέχεια ο προϋπολογισμός της Άμυνας και να βαίνει μειούμενος ο προϋπολογισμός του Υπουργείου Εξωτερικών, που είναι αυτό που βγάζει προς τα έξω καταρχάς στη χώρα μας και είναι μία προβολή ισχύος τεράστια.

Για τους Διοικητικούς Προξενικούς υπαλλήλους κ.λπ., θα τα πω στην κατ’ άρθρο συζήτηση, αλλά θέλω να μείνω λίγο και στο θέμα των υπαλλήλων Διοικητικής και Λογιστικής Υποστήριξης, δεν μπορεί να μειώνεται ο αριθμός των υπαλλήλων Διοικητικής Και Λογιστικής Υποστήριξης. Έκανα, όσο μπόρεσα, μια έρευνα στο διαδίκτυο για τις άλλες διπλωματικές αποστολές στο εξωτερικό, το πόσους ανθρώπους έχουν Διοικητικής και Λογιστικής Υποστήριξης και είπα, δεν είναι δυνατόν. Δεν είναι δυνατόν να εξασθενεί, να μην πω αποψιλώνεται.

Δεν έχω να κάνω ερωτήσεις. Αυτό που θέλω να πω είναι να διαβεβαιώσω ότι θα προσπαθήσουμε στην κατ’ άρθρο όσο μπορούμε να πιέσουμε στην κατεύθυνση, γιατί καταλαβαίνουμε όλοι ότι τα αιτήματά σας είναι και δίκαια αλλά κυρίως είναι μετριοπαθή αιτήματα, δεν είναι αιτήματα «ζητάμε από δω και από εκεί» και τα οικονομικά κίνητρα. Αυτό που παρατηρείται στο Δημόσιο Τομέα και στο Υπουργείο Εξωτερικών είναι κρίμα, κάποτε για τις δικές μας γενιές το Υπουργείο Εξωτερικών ήταν η περίλαμπρη σταδιοδρομία για ένα νέο άνθρωπο, δεν το βλέπω σήμερα και αυτό είναι μεγάλο πρόβλημα.

Μια ερώτηση μόνο, αυτό για τα σαράντα 40 χρόνια, για την Ελληνική Διπλωματική Ακαδημία, αν δεν κάνω λάθος ή για οποιαδήποτε θέση. Ποια είναι η θέση σας; Είδα πολλές ενστάσεις και θα ήθελα απάντηση γι’ αυτό. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε την κυρία Αναγνωστοπούλου.

Το λόγο έχει τώρα ο Ειδικός Αγορητής του «Δημοκρατικού Πατριωτικού Κινήματος «ΝΙΚΗ»», κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Ευχαριστώ, κύριε Πρόεδρε. Θα θέλαμε και εμείς με τη σειρά μας να καλωσορίσουμε τους εκπροσώπους των φορέων και να θέσουμε κάποιες ερωτήσεις, κυρίως στο Σύλλογο Υπαλλήλων.

Θα θέλαμε να ρωτήσουμε πώς βλέπουν την κατάργηση των εξετάσεων προαγωγής. Επίσης, σχετικά με το επίδομα μητρότητας και τις διακρίσεις που γίνονται, ποια είναι η θέση τους και τέλος, ποια είναι η άποψή τους για την αφαίρεση αρμοδιοτήτων από την Ακαδημία σχετικά με την αναγνώριση πιστοποιήσεων, που έχουν δοθεί από το εξωτερικό για σπουδές ή εργασία. Και τέλος, αν συμφωνούν οι υπάλληλοι, με την αόριστη διατύπωση του άρθρου 46, που ορίζει ότι λαμβάνονται όλα τα στοιχεία υπόψη από το ατομικό τους φάκελο. Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε, κύριε Οικονομόπουλε.

Το λόγο έχει ο Ειδικός Αγορητής της «Πλεύσης Ελευθερίας - Ζωή Κωνσταντοπούλου», κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Θα ήθελα να κάνω μια παρατήρηση και να θέσω τρία ερωτήματα. Εκ των προτέρων επίσης, επιθυμώ να ευχαριστήσω τους εκπροσώπους του Υπουργείου Εξωτερικών που βρίσκονται εδώ μαζί μας, η συζήτηση ήταν χρήσιμη. Επιτρέψτε μου επίσης να ζητήσω συγγνώμη, αλλά θα πρέπει να αποχωρήσω αμέσως μετά τις ερωτήσεις μου, διότι μιλάω σε λίγο σε μια άλλη Επιτροπή, η οποία λαμβάνει χώρα τώρα, ωστόσο σας διαβεβαιώνω ότι θα διαβάσω στα πρακτικά τις απαντήσεις που θα λάβω και τις απαντήσεις που θα λάβουν και όλοι οι άλλοι συνάδελφοι.

Λοιπόν, η πρώτη παρατήρησή μου είναι ότι ναι και εμείς από την πλευρά μας θεωρούμε ότι ο προϋπολογισμός του Υπουργείου Εξωτερικών είναι μικρός και για τους στόχους του Υπουργείου αλλά και συγκριτικά με τους προϋπολογισμούς άλλων κρατών, αντίστοιχου μεγέθους με τη χώρα μας, και παρατηρούμε επίσης ότι υπάρχει μια αναντιστοιχία ανάμεσα στις αυξημένες φιλοδοξίες που έχει η πολιτική ηγεσία, όσον αφορά τον ρόλο του Υπουργείου Εξωτερικών αφενός και αφετέρου στην υποστήριξη αυτών των φιλόδοξων στόχων, με τα απαραίτητα κονδύλια και με την απαραίτητη χρηματοδότηση.

Σχετικά με τις ερωτήσεις, θα ήθελα να κάνω μια πρώτη ερώτηση, σε όποιον θέλει να την απαντήσει, σχετικά με την Ελληνική Διπλωματική Ακαδημία ή τη Διπλωματική Ακαδημία όπως υποτίθεται ότι λέγεται μέχρι σήμερα. Δυστυχώς, δεν είχαμε, όπως είπατε και εσείς, εκπροσώπους από τους φορείς, που θα μπορούσαν να μας κάνουν πιο εκτεταμένο σχολιασμό για την Διπλωματική Ακαδημία, ωστόσο ένας από τους στόχους της Διπλωματικής Ακαδημίας είναι να εκπαιδεύει το προσωπικό όλων των κλάδων του Υπουργείου Εξωτερικών και θα ήθελα να ρωτήσω, ιδιαίτερα όσους από τους εκπροσώπους επιθυμούν να απαντήσουν, αλλά ιδιαίτερα αυτούς που είχαν την ευκαιρία να τύχουν εκπαίδευσης από την Διπλωματική Ακαδημία στο παρελθόν αρκετά συχνά, να μας κάνουν ένα σχόλιο για την εμπειρία τους αυτή, αλλά θα ήθελα και ένα σχόλιο από εκπροσώπους του Υπουργείου, οι οποίοι δεν είχαν, κατά την άποψή τους, επαρκείς ευκαιρίες εκπαίδευσης στην Διπλωματική Ακαδημία.

Δηλαδή, θα με ενδιέφερε από τις δύο πιο ακραίες, όπως τις νιώθετε εσείς, εμπειρίες που είχατε. Αυτό θα μας βοηθήσει να σχηματίσουμε μια καλύτερη εικόνα της ίδιας της Διπλωματικής Ακαδημίας, όπου η αναδιάρθρωση της καταλαμβάνει το πρώτο μέρος του νομοσχεδίου.

Η δεύτερη ερώτηση μου αφορά τις Προξενικές Υπηρεσίες. Όπως είπε και ο κύριος Δελής νωρίτερα, υπάρχει πρόβλεψη αύξησης 100 θέσεων. Οι οργανικές θέσεις που ορίζονται σύμφωνα με το άρθρο 48 είναι 480, είναι παραπάνω από 100 και θα έπρεπε να υπάρχει αύξηση 140 θέσεων για να πληρωθούν αυτές. Και η ερώτηση είναι αν συμφωνείτε ότι με τις συν 140 θέσεις πράγματι πληρούνται οι απαιτήσεις των Προξενείων μας στο εξωτερικό.

Θα ήθελα να το συνδυάσω αυτό, σε όποιον θα το απαντήσει, επιθυμεί να το απαντήσει, με την εξής ερώτηση: Ο κύριος Πρωθυπουργός, όταν δημοσιοποιήθηκε η τελευταία εκδοχή του στρατηγικού σχεδίου για τον Απόδημο Ελληνισμό αναφέρθηκε στο ρόλο των Προξενείων, σε σχέση με τον Απόδημο Ελληνισμό, και μάλιστα είπε ότι η εμπειρία των αποδήμων από τα Προξενεία δεν είναι ικανοποιητική. Η υποστελέχωση, βεβαίως, είναι ένας παράγοντας που συμβάλλει σε αυτό και θα ήθελα όποιος απαντήσει αυτή την ερώτηση επίσης να μας πει αν θεωρεί ότι η εμπειρία των Ελλήνων του εξωτερικού, ιδιαιτέρως στις συναλλαγές τους με τα Προξενεία, αν θα βελτιωθεί σημαντικά με την αύξηση του προσωπικού στα Προξενεία.

Η τελευταία ερώτηση μου, σε όποιον πάλι θέλει να την απαντήσει, αφορά τις γλώσσες. Είχαμε μια συζήτηση, αν θυμάστε κ. Πρόεδρε, στην πρώτη Επιτροπή για το κατά πόσο η άριστη γνώση των Αγγλικών και των Γαλλικών, των Γαλλικών δηλαδή, ως δεύτερης γλώσσας, είναι απαραίτητη προϋπόθεση για τους Διπλωμάτες σήμερα. Εκφράσθηκαν διαφορετικές απόψεις, κάποιοι θεώρησαν ότι τα Αγγλικά και μια δεύτερη ξένη γλώσσα σε άριστη γνώση, αλλά όχι απαραιτήτως στα Γαλλικά, θα ήταν ίσως μια προσαρμοσμένη απαίτηση από έναν Διπλωμάτη στον 21ο αιώνα. Κάποιοι άλλοι, όμως, υπερασπίστηκαν τα Γαλλικά, νομίζω και η κυρία Αναγνωστοπούλου, και θα θέλαμε να έχουμε την άποψή σας ως προς αυτό. Ευχαριστώ κ. Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κ. Πρόεδρε. Κύριε Υπουργέ, εκλεκτοί εκπρόσωποι των φορέων, κατ’ αρχάς σας ευχαριστώ για την παρουσία σας στην επιτροπή μας. Εμείς, συντασσόμαστε υπέρ όλων των αιτημάτων που θέσατε και η στάση μας στο εν λόγω νομοσχέδιο θα κριθεί από το εάν η ηγεσία του Υπουργείου Εξωτερικών θα ικανοποιήσει τα αιτήματα σας και τις προτάσεις σας.

Από εκεί και πέρα, επειδή κ. Καιρίδη, θέσατε το θέμα της Συρίας και στην αρχή της συζητήσεως, για το οποίο ο κ. Υπουργός απέφυγε διπλωματικά να τοποθετηθεί, έχουμε να πούμε το εξής. Υπήρξε μία χθεσινή ανακοίνωση του Υπουργείου Εξωτερικών που επιεικώς ήταν κατώτερη των περιστάσεων. Χαιρετίζει, λοιπόν, το Υπουργείο των Εξωτερικών την πτώση του αυταρχικού καθεστώτος Άσαντ.

Πρέπει να πούμε σε όσους μας βλέπουν ότι αυτό το αυταρχικό καθεστώς έδωσε πλήρη δικαιώματα σε χριστιανικές ομολογίες και δόγματα και αυτοί οι άνθρωποι είχαν τη δυνατότητα να θρησκεύονται ελεύθερα και να ζουν σύμφωνα με τα ήθη και τα έθιμά τους.

Πραγματικά, θεωρώ ότι είναι υποκρισία να μιλάμε για αυταρχικά καθεστώτα την ίδια ώρα που διατηρούμε, και καλώς κάνουμε, άριστες σχέσεις με τη Σαουδική Αραβία και το Κατάρ. Μάλιστα, στη Σαουδική Αραβία έχουμε στείλει και μία πυροβολαρχία PATRIOT. Αλήθεια, η Σαουδική Αραβία και το Κατάρ δεν είναι αυταρχικά καθεστώτα; Είναι δημοκρατικά καθεστώτα; Δεν το νομίζω.

Από κει και πέρα, έχουμε μια ραγδαία γεωπολιτική αναβάθμιση της Τουρκίας η οποία πρέπει να μας ανησυχήσει, και έντονα, και αυτό που παλιά έλεγε ο κ. Ερντογάν, περί ανασυστάσεως της Οθωμανικής Αυτοκρατορίας και το θεωρούσαμε ως κάτι το αστείο, δυστυχώς σιγά σιγά αρχίζουμε να βλέπουμε να υλοποιείται μέσω υποτελών κρατών -δορυφόρων είτε στα σύνορα είτε στην ευρύτερη περιοχή.

Απ’ ότι φαίνεται η Συρία πλέον θα ελέγχεται, εν πολλοίς, από την Τουρκία. Ήδη, η Λιβύη ελέγχεται από την Τουρκία, εν πολλοίς ελέγχεται και η Αλβανία. Βλέπουμε λοιπόν, πρώην εδάφη της Οθωμανικής Αυτοκρατορίας, σιγά σιγά, με έναν ιδιότυπο τρόπο, να επανέρχονται σε αυτήν. Και επίσης, θα ήθελα να θέσω το εξής ερώτημα: Επειδή, υπερασπιζόμαστε το Διεθνές Δίκαιο και ορθώς, το υπερασπιζόμαστε, δεν αποτελεί παραβίαση του Διεθνούς Δικαίου η παρουσία τουρκικών στρατευμάτων αυτή τη στιγμή, στο Χαλέπι; Υπό ποία έννοια, βρίσκονται εκεί, τι είναι, έχουν αυτοδιοριστεί;

Επίσης, γίνεται λόγος για τη δημοκρατική ομαλότητα. Δημοκρατική ομαλότητα, κύριε Υπουργέ, πώς; Με επικεφαλής τον Αλ Τζολανί, ο οποίος το 2017, είχε επικηρυχθεί με 10 εκατομμύρια δολάρια από τους Αμερικανούς; Αυτό που βλέπουμε κύριε Υπουργ, και πρέπει να λάβουμε τα όποια μέτρα μπορούμε, είναι ότι η Συρία είτε θα οδηγηθεί στο χάος είτε σε ένα ισλαμικό χαλιφάτο. Πρέπει λοιπόν, να λάβουμε δράσεις, στους διεθνείς οργανισμούς, για να μην έχουμε καμία τέτοια εξέλιξη. Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε τον κ. Ζερβέα. Θα συμφωνήσω σε κάτι. Το «αυταρχικός» είναι πράγματι πολύ μετριοπαθής χαρακτηρισμός, ίσως το «αιμοσταγής» να ήταν πιο δίκαιος για το καθεστώς Άσαντ, με δεδομένη την τεράστια καταστροφή, ανθρωπιστική καταστροφή που συνέβη στη Συρία, τα προηγούμενα χρόνια και την οποία την ξέρουμε πάρα πολύ καλά στην πατρίδα μας, από την προσφυγική κρίση που ζήσαμε μετά το 2015 και μετά. Μιλάμε για μια κατεστραμμένη χώρα, με εκατοντάδες χιλιάδες νεκρούς και εκατομμύρια πρόσφυγες και εκτοπισμένους από τις εστίες τους, σχεδόν ο μισός πληθυσμός. Αλλά αυτά θα τα πούμε κάποια άλλη στιγμή.

Δεν ξέρω αν υπάρχουν Βουλευτές στην αίθουσα ή από το Webex που θα θέλανε να θέσουν κι αυτοί κάποια ερωτήματα. Γιατί, είμαστε συνδεδεμένοι, βλέπουμε με κάποιους. Τώρα είναι η ώρα να μας το δηλώσουν, δεν έχουν δηλώσει. Δεν ξέρω αν ο κ. Υφυπουργός έχει κάτι να πει. Πριν δώσω τον λόγο για μια δευτερολογία, αν θέλετε να πείτε κάποια πράγματα για να ολοκληρώσουμε τη συνεδρίαση με βάση τις ερωτήσεις και τα σχόλια ή στο τέλος.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Στο τέλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Λοιπόν, ο λόγος σε εσάς, κύριε Σιγάλα, έχετε την πρωτοκαθεδρία εκ των πραγμάτων. Εδώ να πω ότι όλοι συμφωνούμε για το τεράστιο έργο που επιτελείτε, με πενιχρά μέσα, δεν υπάρχει καμία αμφιβολία. Υπό μία έννοια, η Σία τα ξέρει και αυτή καλά, τα έχει μελετήσει, η εθνική ιστορία, αρέσκεται να προβάλλει τους στρατιωτικούς ήρωες και τα στρατιωτικά ανδραγαθήματα και πολύ λιγότερο τους Διπλωμάτες και τους διπλωματικούς θριάμβους. Υπάρχει, δε, μια διαδεδομένη άποψη ότι η ελληνική Διπλωματία «πάσχει», διαδεδομένη άποψη στο εσωτερικό, διότι στο εξωτερικό υπάρχει, και ειδικά στη «γειτονιά» μας, πολύ μεγάλος θαυμασμός για τις διπλωματικές επιτυχίες της χώρας, αναφέρομαι σε βαλκανικές χώρες, την ίδια την Τουρκία και στον «περίγυρό» μας ιδιαίτερα. Αυτά ως ένα εισαγωγικό για εσάς σχόλιο. Εμείς θα είμαστε και ως Επιτροπή πάντοτε εδώ, να στηρίξουμε το έργο σας και να προσπαθήσουμε ακόμα περισσότερο για την καλύτερη εκπροσώπηση της χώρας μας στο εξωτερικό.

Τον λόγο έχει ο κ. Νικόλαος Σιγάλας, Πρόεδρος της Ένωσης Διπλωματικών Υπαλλήλων ΥΠ.ΕΞ..

**ΝΙΚΟΛΑΟΣ ΣΙΓΑΛΑΣ (Πρόεδρος της Ένωσης Διπλωματικών Υπαλλήλων ΥΠ.ΕΞ.):** Ευχαριστώ, κύριε Πρόεδρε. Να πω καταρχήν ότι ειλικρινά, γιατί το ανέφερα και πριν, μας «αγγίζουν» ιδιαιτέρως τα λόγια σας αλλά και τα λόγια των συναδέλφων σας, οι οποίοι αναφέρθηκαν ακριβώς στις προσπάθειες που κάνουμε και στο λειτούργημά μας, γιατί πολλές φορές, όπως είπα, γίνεται, όπως σωστά είπατε και εσείς, στο εσωτερικό, μια ενδεχομένως όχι στρεβλή αλλά κάποια αντίληψη «ελαφριά» του λειτουργήματός μας και της αποστολής μας.

Λοιπόν, τώρα, θα πάω κατευθείαν στις ερωτήσεις γιατί νομίζω ότι αυτό ενδιαφέρει, αλλά εκτιμούμε πάρα πολύ από τη σημερινή συζήτηση, την αντίληψη που υπάρχει στα κεντρικά ζητήματα που θέσαμε που είπαμε για την υποχρηματοδότηση, για τη στελέχωση και για τα ζητήματα που αναφέραμε, επιμέρους.

Ως προς τη διαχείριση των κτιρίων του Δημοσίου, που ανέφερε ο Βουλευτής, ο κ. Κτιστάκης, νομίζω ότι αναφερθήκαμε ότι το βλέπουμε λίαν θετικώς το όλο ζήτημα. Ότι ιδιαίτερα σημαντική κρίνεται η προσθήκη των διατάξεων και για τα κτίρια που αφορά το 10% των αδιάθετων προξενικών εισπράξεων. Αυτό στην πράξη δείχνει ότι μπορούμε πολύ γρήγορα να απαντήσουμε ως Υπηρεσία. Εννοώ όχι οι Διπλωμάτες αλλά η διοίκηση να απαντήσει, να φέρει εις πέρας εργασίες. Παραδείγματος χάρη, στα 40 και πλέον ακίνητα του ελληνικού δημοσίου στο εξωτερικό, τα οποία είναι πολλές φορές ιστορικά κτίρια, πάρα πολλές φορές δωρεές, πρέπει να επισημανθεί και αυτό, τα οποία έχουν ανάγκη της συντήρησης, αν μη τι άλλο. Αυτό θα μας δώσει τη δυνατότητα, 60 είναι τα κτίρια, θα δώσει στη Διοίκηση τη δυνατότητα αυτή για μια αξιοπρεπή εκπροσώπηση αλλά και κάτι άλλο, να συντηρηθεί η περιουσία του Δημοσίου που ανήκει σε όλους.

Ως προς τις παρατηρήσεις του κ. Μάντζου, ως προς το ΑΕΠ, νομίζω ότι το είπαμε αρκετές φορές. Το είπε ο Πρόεδρος, το είπαν οι παρεμβαίνοντες. Ως προς το άρθρο 37.4 το οποίο αναφέρθηκε. Το άρθρο 37.4, για να μην γίνομαι τεχνικός, αναφέρεται στις προαγωγές, όπως είπαμε πολύ σημαντικές, από τον Σύμβουλο Α΄ προς τον Πληρεξούσιο Υπουργό είναι το βήμα προς τα πάνω που κάνουμε για να πάμε στους ανώτατους βαθμούς, αλλά και στο βαθμό από τον Πληρεξούσιο Β΄ στον Πληρεξούσιο Α΄. Εμείς, η ανησυχία μας αν θέλετε, και από αυτή κρίνουμε ότι εφόσον εν τέλει δεν επιλεγεί ή δεν προχωρήσει, εκφράζουμε την ικανοποίησή μας. Η ανησυχία μας ήταν ως προς το κομμάτι αιτιολόγησης και σύγκρισης όλων των επιλεγέντων, προς προαγωγή, υπαλλήλων. Αυτό είχε δημιουργήσει έναν έντονο προβληματισμό στο δικό μας κλάδο και αντιλαμβανόμαστε ότι εάν δεν συγκρατηθεί, όπως φαίνεται, είναι κάτι προς τη θετική κατεύθυνση.

Στις παρατηρήσεις του κ. Μπάρκα, εκ μέρους του ΣΥ.ΡΙΖ.Α. Άλλη μια φορά χαιρόμαστε για τις παρατηρήσεις ως προς τον προϋπολογισμό. Να και κάτι που έχει γίνει κοινό κτήμα σε αυτή την αίθουσα, αν μη τι άλλο. Το ερώτημά του ως προς τον Οργανισμό, ως προς το αν είναι ώριμος για το σχέδιο νόμου. Η αλήθεια είναι ότι, όταν αυτός ο Οργανισμός υιοθετήθηκε το 2021, είχαμε την εντύπωση, και τη διατηρούμε ακόμη, ότι είναι μια ογκωδέστατη, δύσκαμπτη κωδικοποίηση της λειτουργίας του Υπουργείου μέσα από 492 άρθρα, οι οποίες πολλές φορές, ξέρετε, δυσχεραίνουν την ανάγκη ευελιξίας και προσαρμοστικότητας που απαιτούν οι καιροί και ο μετασχηματισμός των διεθνών σχέσεων. Δηλαδή, προχωράει πολύ γρήγορα. Μερικοί από εσάς αναφέρατε τεχνητή νοημοσύνη. Θα έλεγα ότι είναι θεματικές που οπωσδήποτε απασχολούν και θα απασχολήσουν στο μέλλον το Υπουργείο, αλλά στο οποίο, στην υπάρχουσά του αν θέλετε δομή, όπως περιγράφεται από τον Οργανισμό, ακόμη θέλει αυτή την προσαρμογή. Άρα, ποια είναι η απάντηση. Ναι, είναι ώριμος ο χρόνος για αυτές τις τροποποιήσεις και ενδεχομένως και για ακόμη περισσότερες οι οποίες θα έρθουν να τον προσαρμόσουν στη σημερινή πραγματικότητα.

Ξανά οι ερωτήσεις και οι παρατηρήσεις από τον εκπρόσωπο του Κ.Κ.Ε.. Θα θέλαμε να αναφερθούν και άλλοι Σύλλογοι στο κομμάτι των θέσεων. Αν είναι αρκετές οι θέσεις, 100 θέσεων διοικητικών. Είμαστε ακόμη κάτω από αυτό, είναι ένα πρώτο βήμα θεωρούμε.

Και για το δικό μας τον κλάδο, έχουμε πολύ αναλυτικά στοιχεία το πώς έχει εξελιχθεί η δική μας η πορεία. Αλλά, όπως θα διαπιστώσετε, τουλάχιστον από την πλευρά μας, μιλήσαμε για τον κλάδο των διοικητικών υπαλλήλων δευτεροβάθμιας και των πτυχιούχων, και όχι μόνο, και για τους μηχανικούς γιατί, έχοντας εικόνα της ανθρωπογεωγραφίας, είναι απαραίτητοι. Και είναι απαραίτητοι για την καλή λειτουργία και έχει σχέση και με τις επόμενες ερωτήσεις.

Πολύ γρήγορα, παραδείγματος χάρη, θα περάσω σε ερωτήματα ή σε παρατηρήσεις της πρώην Υπουργού μας, της κυρίας Aναγνωστοπούλου. Ως προς το κομμάτι της τριετίας, το αναφέραμε. Πράγματι, υπάρχει και όποιοι γνωρίζουν τα θέματα του Υπουργείου, αυτή τη στιγμή, τουλάχιστον σίγουρα στο δικό μας τον κλάδο, υπάρχει αυτή η λεγόμενη ανάποδη πυραμίδα ως προς το πώς ακριβώς είναι το βαθμολόγιο. Και άρα, θέλουμε για τους νέους συναδέλφους. Εμείς όταν μπήκαμε, είχαμε μια προοπτική, στο τέλος του προηγούμενου αιώνα, της προηγούμενης χιλιετηρίδας, μπήκαμε με μια προοπτική ότι μέσα στα 15, στα 17 χρόνια, θα είμαστε επιλέξιμοι για τον ανώτατο βαθμό. Αυτό, όχι απλά δεν συμβαίνει πλέον αλλά υπάρχει ένα, επιτρέψτε μου τον όρο, «μποτιλιάρισμα», στις ανώτατες βαθμίδες και σίγουρα δεν το λύνει το γεγονός να «απλώσουμε» την επετηρίδα, να «απλώσουμε» τους χρόνους καθώς και οι νεότεροι συνάδελφοι έχουν την απογοήτευση ότι δεν εξελίσσονται γρήγορα και μισθολογικά, το οποίο όπως πραγματικά εξηγήσαμε και οι όροι πολλές φορές είναι ότι έχει κατακρημνιστεί και το κομμάτι του ειδικού μισθολογίου. Εδώ και πολλά χρόνια, έχει να κινηθεί εδώ και 20 χρόνια σχεδόν. Αυτό δημιουργεί και προσμονές στους συναδέλφους, οι οποίοι δεν προάγονται γρήγορα και άρα δεν έχουν και τις αντίστοιχες αυξήσεις. Και φυσικά, βλέπουμε μια σταδιοδρομία η οποία δεν είναι το ίδιο ελκυστική. Έτσι ειπώθηκε, πολύ σωστά από πολλούς, ότι υπήρχε μια προοπτική. Υπάρχει μέσα μας μια περηφάνια και υπάρχει και μια τεράστια αίσθηση ευθύνης για το τι εκπροσωπείς, όταν εκπροσωπείς αυτή τη χώρα. Οι προοπτικές σιγά σιγά λοιπόν γίνονται και πιο δύσκολες.

Λοιπόν, ως προς το κομμάτι του κυρίου Oικονομόπουλου, της «ΝΙΚΗΣ». Τις εξετάσεις προαγωγής, τις ενδιάμεσες, η αλήθεια είναι ότι ο κλάδος μου τοποθετήθηκε υπέρ αυτής της κατάργησης, αν θέλετε, της ενδιάμεσης εξέτασης. Πρέπει να ξέρετε ότι είμαστε ο πιο αξιολογημένος και πιο με εξετάσεις κλάδος, εξετάσεις για την εισαγωγή, εξετάσεις στην έξοδο της Διπλωματικής Ακαδημίας, μέχρι τώρα υπήρχε και εξετάσεις στον ενδιάμεσο βαθμό και πλήρως μετά για τον ανώτατο βαθμό, εξέταση του φακέλου και των αξιολογήσεων μας για τις ανώτατες βαθμίδες. Η αλήθεια είναι, και θα πω πολύ γρήγορα, ότι οι ενδιάμεσες εξετάσεις είχαν δυστυχώς, στη δομή τους και στη φιλοσοφία τους, άλλη μια εξεταστική διαδικασία από την οποία η διπλωματική πλέον, δηλαδή, μετά από δέκα χρόνια δεν μπορεί ξανά να εξετάζεις τον Ρούκουνα, συγνώμη, το Διεθνές Δίκαιο και τον Σβολόπουλο κλπ.. Τα ίδια μαθήματα, λες και είμαστε ακόμη μαθητές όταν μιλάμε για 12 ετών υπάλληλοι. Άρα, θα χρειαζόταν ενδεχομένως ένα άλλο είδους συνέντευξης ή τέλος πάντων αξιολόγησης, πολύ εμπεριστατωμένης και όχι αυτή η μορφή των εξετάσεων.

Τώρα για τον κύριο Καζαμία. Η εμπειρία μας από τη Διπλωματική Ακαδημία ακριβώς εξελίσσεται, προφανώς. Αν μιλήσω για τη δική μου εμπειρία είναι πάνω από δύο δεκαετίες και φυσικά από πιο θεωρητική πρέπει να γίνεται όλο και συνέχεια πιο πρακτική. Αυτό αναρωτιόμασταν, δε μπορεί να είναι ξανά, μετά από αυτές τις κατακλυσμικές εξετάσεις που είναι ένα curriculum πανεπιστημίου, να ξαναεξετάζονται ή να μας κάνουν γλώσσες ξανά ενώ έχουμε εξεταστεί ή οτιδήποτε άλλο. Σήμερα όμως είναι πολύ διαφορετικό. Παρόλα αυτά, πρέπει να ειπωθεί ότι επειδή είναι διαφορετικό και εστιάζεται στη διπλωματική πρακτική, ετοιμάζει επαγγελματίες πλέον, δεν εξετάζει υποψήφιους σπουδαστές μόνο, ετοιμάζει επαγγελματίες.

Αυτό το πράγμα με τη Διπλωματική Ακαδημία περιλαμβάνει και την ανάγκη πόρων. Κλείνω εκεί, νομίζω ότι πέρασε σε όλους το θέμα. Οι σχέσεις μας με τη διασπορά και τους ομογενείς είναι στενά συνδεδεμένοι, εννοείται. Είμαστε «η φωνή τους και το αυτί τους» στο εξωτερικό και προφανώς, εκπλήσσεται από τις προσμονές που γίνονται και που δημιουργούνται, εννοείται, για την για την ομογένεια, όταν δεν έχουμε τα μέσα να απαντήσουμε στις ανάγκες ή στις προσμονές που γεννιούνται. Λοιπόν, σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Σας ευχαριστούμε και εμείς, κ. Σιγάλα.

Καθώς σας άκουγα, θα ήθελα να πω 3 πράγματα: Πρώτον, εσείς ο ίδιος έχετε αναγνωρίσει, δια της πορείας σας, την ανάγκη διαρκούς εκπαίδευσης και επανεκπαίδευσης. Και το λέω αυτό, γιατί ξέρω πολύ καλά ότι παρά τις θαυμάσιες σπουδές και τη σταδιοδρομία σας αιτηθήκατε, πήρατε και σπουδάσατε και στο Fletcher, μια Σχολή Διεθνών Σχέσεων παγκοσμίου κύρους, σε αυτό το πρόγραμμα υποτροφιών, το οποίο υπό το συντονισμό του Ιδρύματος Καραμανλή έχουμε χάρη στη χορηγία του Ιδρύματος Ανδρέα Δαυίδ. Και οφείλω να το πω αυτό, και να το υπογραμμίσω και στη Δήμητρα Δαυίδ, στη χήρα Ανδρέα Δαυίδ, που έχει χρηματοδοτήσει όλα αυτά τα χρόνια, κάθε χρόνο, αυτές τις υποτροφίες, ακριβώς για την περαιτέρω αναβάθμιση του ανθρώπινου δυναμικού και να προτρέψω και τους υπόλοιπους Διπλωμάτες μας, κυρίως στις μεσαίες βαθμίδες, να εκμεταλλευτούν αυτές τις ευκαιρίες που τους δίνονται αλλά και τους πλούσιους Έλληνες να χρηματοδοτήσουν και αυτοί, κατά το δυνατόν, αυτού του τύπου τις πρωτοβουλίες, όχι μόνο σε αυτό του Υπουργείο, αλλά και ευρύτερα, για την αναβάθμιση της Δημόσιας Διοίκησης.

Δεύτερον, πρέπει να πούμε, για να έχουμε ολοκληρωμένη εικόνα και να ακουστεί εδώ στην Επιτροπή ότι για χρόνια δε γινόντουσαν εξετάσεις για είσοδο νέων διπλωμάτων στην Υπηρεσία. Ωστόσο, τα τελευταία χρόνια έχουμε επιταχύνει βηματισμό και έχουμε 2 φορές το χρόνο, το οποίο είναι μια πολύ μεγάλη βελτίωση και το οποίο δείχνει ακριβώς, την προσπάθεια που γίνεται, για την καλύτερη στελέχωση των Υπηρεσιών του Υπουργείου. Υπάρχει ένα κενό σε κάποιες ηλικίες, ακριβώς, λόγω της οικονομικής κρίσης και της διακοπής, να πούμε, της ροής πρόσληψης νέων διπλωματών.

Τέλος, δεν είναι εδώ, αν ήταν, θα το έλεγα ακόμα πιο έντονα, η Αλεξάνδρα Παπαδοπούλου, που ήταν στην πρώτη συνεδρίαση, η οποία βεβαίως, επεξεργάστηκε πολλές διατάξεις του παρόντος νομοσχεδίου. Να πούμε ότι είχατε τον κατεξοχήν εκπρόσωπό σας σε αυτή τη διαδικασία, διότι αν μη τι άλλο, και νομίζω πως δεν είναι φιλοφρόνηση, μιλάμε για μια εμπειρότατη, ίσως την πιο έμπειρη, Ελληνίδα διπλωμάτη, τουλάχιστον σε επίπεδο βιογραφικού, όντας μόνιμη εκπρόσωπός μας στις Βρυξέλλες, Πρέσβης στην Ουάσιγκτον και πολλές άλλες θέσεις ευθύνης όλα τα προηγούμενα χρόνια. Άρα, μεγάλο μέρος της Πλειοψηφίας, θέλω να το πω αυτό, και αυτό δείχνει και τη φροντίδα της Κυβέρνησης, μεγάλο μέρος αυτών των ρυθμίσεων για την καλύτερη λειτουργία της Υπηρεσίας, φαντάζομαι έχουν ήδη περάσει, με βάση αυτή την κομβικής σημασίας παρέμβαση, της κυρίας Παπαδοπούλου, αλλά αυτά θα τα πούμε βεβαίως, και στις επόμενες συνεδριάσεις μας και προφανώς, και στην Ολομέλεια.

Να συνεχίσουμε με τους πρωτολογούντες. Το λόγο έχει η κυρία Παπαθανασίου.

**ΑΡΤΕΜΙΣ ΠΑΠΑΘΑΝΑΣΙΟΥ (Πρόεδρος της Ένωσης Μελών Επιστημονικού Προσωπικού της Ειδικής Νομικής Υπηρεσίας ΥΠ.ΕΞ.):** Απλά, νιώθω την υποχρέωση, να απαντήσω σε μια ερώτηση που έγινε από τον Εισηγητή της Πλειοψηφίας, από τον κ. Κτιστάκη, και προς τον δικό μας σύλλογο, σε σχέση με το άρθρο 64 του σχεδίου νόμου, σε σχέση με τα ακίνητα κυριότητας ελληνικού Δημοσίου στην αλλοδαπή. Η γνώμη μας είναι ότι είναι μια πάρα πολύ καλή διάταξη, κινείται προς την πολύ σωστή κατεύθυνση και το λέω αυτό, γιατί το ότι περιέρχονται τα ακίνητα του ελληνικού Δημοσίου, στα οποία στεγάζονται Διπλωματικές και Προξενικές Αρχές της Ελλάδας χωρίς αντάλλαγμα στο Υπουργείο Εξωτερικών, είναι ιδιαίτερα σημαντικό, γιατί το Υπουργείο Εξωτερικών, με αυτό τον τρόπο, θα έχει κάθε δυνατότητα και με την αξιοποίησή τους βεβαίως, να έχει κάποια περισσότερα εισοδήματα, ώστε να μπορεί να τα διαχειριστεί περαιτέρω.

Για την αποκατάσταση των κτιρίων αυτών, θα ήθελα να πω ότι, ειδικά σε χώρες της Δυτικής Ευρώπης, υπάρχουν πρεσβείες μας οι οποίες είναι παλιά παλατάκια, εκπληκτικά κτίρια, εκπληκτικής ομορφιάς από πολιτιστικής πλευράς και μέχρι τώρα ο κάθε πρέσβης προσπαθούσε εκ των ενόντων να κάνει μια μικρή αποκατάσταση κλπ.. Αλλά, όταν δεν ήταν στην κυριότητα μέχρι τώρα του Υπουργείο Εξωτερικών, δεν μπορούσαν να γίνουν πάρα πολλές αλλαγές και πάρα πολλές βελτιώσεις.

Γι’ αυτό πιστεύω ότι αυτό είναι πάρα πολύ σημαντικό το ότι έρχονται στην κυριότητα του ΥΠ.ΕΞ., διότι έτσι θα μπορούν και κάποιοι χώροι σε αυτά τα «παλάτια» να μετατραπούν σε κάποιους χώρους εξωστρέφειας, όπου θα μπορεί να ασκηθεί με μεγαλύτερη ευκολία η πολιτιστική μας διπλωματία, να γίνονται εκδηλώσεις κλπ.. Άρα, είμαστε πολύ υπέρ της διάταξης αυτής. Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κι εμείς ευχαριστούμε.

Και τώρα, το λόγο έχει η κυρία Αθανασία Παπατριανταφύλλου, Γενική Γραμματέας της Ένωση Ακολούθων Τύπου.

**ΑΘΑΝΑΣΙΑ ΠΑΠΑΤΡΙΑΝΤΑΦΥΛΛΟΥ (Γενική Γραμματέας της Ένωσης Ακολούθων Τύπου):** Ευχαριστώ. βΘα ήθελα να κάνω κάποια σχόλια σε σχέση με τη στελέχωση των Γραφείων Δημόσιας Διπλωματίας και τον ρόλο της επικοινωνίας και Δημόσιας Διπλωματίας. Ακούστηκε ότι σίγουρα μπορούν να συνεισφέρουν, τόσο και το Artificial Intelligent, όσο και τα μέσα κοινωνικής δικτύωσης στο να επικοινωνούμε αποτελεσματικά τις θέσεις μας.

Σε καμία όμως περίπτωση δεν μπορούν να υποκαταστήσουν την ανθρώπινη διάσταση στην επικοινωνία και το γεγονός ότι λειτουργούν ως εργαλεία για να επικοινωνήσουμε με τον πλέον αποτελεσματικό τρόπο τις θέσεις μας. Αυτή ακριβώς την παρατήρηση θα ήθελα να κάνω, γιατί θα ήθελα να σας δώσω κάποια συγκεκριμένα στοιχεία για το που βρισκόμαστε από πλευράς Γραφείων Δημόσιας Διπλωματίας στο εξωτερικό και στελεχιακής, αν το θέλετε, εκπροσώπησης στις αρχές μας.

Λοιπόν, επί συνόλου 140 περίπου αρχών στο εξωτερικό, έχουμε μόνο 29 Γραφεία Δημόσιας Διπλωματίας. Επί συνόλου περίπου 170 στελεχών του κλάδου Συμβούλων και Γραμματέων Επικοινωνίας, έχουμε 56 περίπου στο εξωτερικό και περίπου 114 στο εσωτερικό. Τη στιγμή που μέχρι το 2010 είχαμε ακριβώς την ανάποδη κατανομή. Δηλαδή, είχαμε 110 περίπου συναδέλφους στο εξωτερικό και το αντίστοιχο ήταν στο εσωτερικό.

Το πρόβλημα είναι ότι με το να μην υπάρχουν στελέχη του κλάδου Συμβούλων και Γραμματέων Επικοινωνίας στο εξωτερικό, με το να υπάρχουν μόνο 29 Γραφεία Δημόσιας Διπλωματίας δημιουργούνται ερωτηματικά για το κατά πόσο μπορούμε να συνεισφέρουμε αποτελεσματικά στις εθνικές προτεραιότητες στον τομέα της εξωτερικής πολιτικής.

Ειδικά εδώ πέρα θα ήθελα να αναφέρω, ότι υπάρχουν σημαντικότατες ελλείψεις σε γεωγραφικές περιφέρειες, όπως για παράδειγμα στη Νότιο Αμερική, δεν υπάρχει κανένα Γραφείο, στον Καναδά που είναι χώρα G8, στην Ιαπωνία, στην Ινδία. Να πιάσουμε τη Μέση Ανατολή; Δεν υπάρχει κάτι στο Λίβανο ή στα Ηνωμένα Αραβικά Εμιράτα ή στο Μαγκρέμπ. Και να πιάσουμε και την Ευρώπη, για να πούμε ότι εδώ δεν έχουμε εκπροσώπηση σε βασικότατη χώρα από τις λεγόμενες χώρες της διεύρυνσης στη Βαρσοβία, στην Πολωνία. Δεν έχουμε επίσης, καθόλου εκπροσώπηση στις Βαλτικές χώρες.

Αντίθετα, βλέπουμε ότι επί πέντε χρόνια που είμαστε στο Υπουργείο Εξωτερικών, μία κίνηση την οποία επικροτήσαμε και χαιρετίσαμε που ήταν απόφαση του Πρωθυπουργού να ενταχθούμε στο Υπουργείο Εξωτερικών στο πλαίσιο μιας συντονισμένης και εξορθολογισμένης παρουσίας της χώρας μας στο εξωτερικό, δεν έχουν γίνει βήματα αποτελεσματικά προς την ενίσχυση της Δημόσιας Διπλωματίας.

Εδώ πέρα σε αυτό το κομμάτι, αυτό που έχει επιλεγεί ως, αν το θέλετε, «μπάλωμα», είναι να λειτουργούν κάποιες ειδικές αποστολές, οι οποίες δίνουν τη δυνατότητα σε στελέχη του κλάδου μας να πηγαίνουν για έξι συν έξι μήνες σε μία χώρα, στο πλαίσιο εντός μιας αρχής, προκειμένου να ασκήσουν τα καθήκοντά τους, τα οποία έχουν να κάνουν, όχι μόνο με τη χρήση των νέων τεχνολογιών, αλλά και με το lobing και με την ενημέρωση και την ενίσχυση των προσπαθειών εξωστρέφειας.

Πόσο αποτελεσματικό νομίζετε ότι μπορεί να είναι το γεγονός ότι στέλνω ένα στέλεχος του Υπουργείου από τον κλάδο μας για να λειτουργήσει έξι συν έξι μήνες; Αυτό είναι «μπάλωμα», γιατί δεν εντάσσεται σε μια συνολική στρατηγική που θέλω να έχω Γραφεία, ποιες γεωγραφικές περιοχές θέλω να ενισχύσω και που θέλω να στείλω τα στελέχη μου να χτίσουν υποδομές, σχέσεις, να βοηθήσουν στο lobing, να κάνουν την εξωτερική μας πολιτική πιο αποτελεσματική, αυτό το πράγμα μας λείπει.

Εμείς θέλουμε να κάνουμε τη δουλειά μας, τίποτα περισσότερο τίποτα λιγότερο. Θέλουμε τα μέσα για να γίνει αυτό, και εδώ θα κάνω άλλη μία παρατήρηση, ότι όντως το ειδικό μισθολόγιο και το επίδομα αλλοδαπής είναι σε οριακά σημεία. Ένας υπάλληλος που θα ήθελε να μετακινηθεί σε συγκεκριμένες γεωγραφικές περιφέρειες, για παράδειγμα στη Βόρεια Αμερική ακόμα και σε τρίτες χώρες, το σκέφτεται πάρα πολύ λόγω του αυξημένου κόστους διαβίωσης, το οποίο, αν το θέλετε, καθίσταται απαγορευτικό γιατί δεν έχουν γίνει οι αναγκαίες αναπροσαρμογές και στο επίδομα αλλοδαπής, το οποίο, αν το θέλετε, είναι βασικό για να μπορέσει ένας υπάλληλος να κάνει απρόσκοπτα και σωστά τη δουλειά του χωρίς, αν το θέλετε, να υπάρχει η παραμικρή υποψία ότι μπορεί κάποιος να παρασυρθεί ενδεχομένως από σκοτεινές δυνάμεις.

Εδώ πέρα θα ήθελα επίσης να τονίσω ότι όσον αφορά το κομμάτι της Δημόσιας Διπλωματίας έχουμε μια σημαντικότατη έλλειψη. Έχουν να γίνουν εξετάσεις, για την πρόσληψη στελεχών του κλάδου μας, από το 2019. Έχουν περάσει πέντε χρόνια, δεν έχει γίνει καμία προκήρυξη από την Εθνική Σχολή Δημόσιας Διοίκησης, και σε αυτό το πλαίσιο δεν μπορούμε να διανοηθούμε πώς είναι δυνατόν να ασκηθεί Δημόσια Διπλωματία, όταν δεν υπάρχει ανανέωση στελεχιακή. Μπορεί; Δεν μπορεί.

Όπως είπα και πριν και ανέφερα η δουλειά μας είναι η επικοινωνία, είναι να επικοινωνούμε αποτελεσματικά τις θέσεις της χώρας μας σε όποια χώρα κληθούμε να υπηρετήσουμε και θέλουμε αυτό το πράγμα να γίνεται με τον καλύτερο δυνατό τρόπο. Ως εκ τούτου, ακριβώς και οι παρατηρήσεις μας αυτές, έχουν ως στόχο να σας κοινοποιήσουν προβλήματα, αν το θέλετε, που υπάρχουν στο Υπουργείο Εξωτερικών και που κατά τη γνώμη μας χρήζουν άμεσης επίλυσης προκειμένου και η χώρα μας να μπορέσει να σταθεί επικοινωνιακά και πλέον αποτελεσματικά στο διεθνές και παγκόσμιο στερέωμα. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και εμείς ευχαριστούμε. Απλώς μια πολύ σύντομη παρατήρηση. Πολύ χρήσιμα όλα αυτά που ακούγονται προφανώς και χρειαζόμαστε πάντοτε το εξειδικευμένο προσωπικό αλλά Δημόσια Διπλωματία δεν κάνουν μόνο οι εξειδικευμένοι υπάλληλοι και κάθε Πρέσβης είναι υποχρεωμένος. Θέλω να πω, καλό είναι να γνωρίζουμε όλους τους κλάδους του Υπουργείου, αλλά μην πάμε σε ένα άκρο όπου κάθε κλάδος βλέπει το δικό του ιδιοκτησιακά οικόπεδο, υπάρχει μια συνολικότερη, θέλω να πω, προσέγγισή. Μου έλεγαν στο Ισραήλ πως βαθμολογούνται οι Ισραηλινοί Πρέσβεις σε όλο τον κόσμο, ανάλογα όχι μόνο με τα twitchs που κάνουν, αλλά με τη διάδραση που προκαλούν στο διαδίκτυο και έχουν άρα επιδραστικότητα στη δημόσια παρέμβασή τους. Μιλάμε για μια τελείως διαφορετική προσέγγιση θέλω να πω. Εγώ είμαι οπαδός αυτής αλλά είναι μια άλλη μεγάλη κουβέντα. Σε κάθε περίπτωση, προφανώς υπάρχουν αυτά τα κενά αλλά προφανώς επιπλέον δεν σημαίνει ότι όταν δεν υπάρχει ένας υπάλληλος του κλάδου σε μια Πρεσβεία, ο Πρέσβης δεν έχει και αυτός την ευθύνη του να προχωρήσει στη δημόσια διπλωματική προσπάθεια την οποία χρειαζόμαστε.

Τον λόγο έχει η κυρία Δημακάκου.

**ΒΑΣΙΛΙΚΗ ΔΗΜΑΚΑΚΟΥ (Πρόεδρος του Συλλόγου Πτυχιούχων Διοικητικών Υπαλλήλων ΥΠ.ΕΞ.):** Λέγομαι Δημακάκου Βασιλική, είμαστε ο κλάδος Διοικητικού Προξενικού στο Υπουργείο Εξωτερικών. Αυξάνονται 100 οργανικές θέσεις. Ο κλάδος μας αυτή τη στιγμή είναι 380 οργανικές θέσεις και στο παρελθόν ήταν 800. Τώρα είναι πληρωμένες οι 316. Εμείς χαιρετίζουμε την αύξηση των οργανικών θέσεων που βεβαίως δεν επαρκούν, γιατί υπάρχουν συνεχώς οι απαιτήσεις και οι διαδικασίες αυξάνονται και στην κεντρική και στην εξωτερική υπηρεσία και για την καλύτερη εξυπηρέτηση και των ομογενών, θα πρέπει να αυξηθούν κι άλλο οι θέσεις αλλά είναι μια ανάσα και το χαιρετίζουμε, αυτό είπαμε απλά. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε.

Τον λόγο έχει ο κύριος Δερδεμέζης.

**ΣΠΥΡΙΔΩΝ ΔΕΡΔΕΜΕΖΗΣ (Πρόεδρος του Συλλόγου Υπαλλήλων Διοικητικής και Λογιστικής Υποστήριξης ΥΠ.ΕΞ.):** Συντομότατα κύριε Πρόεδρε. Ήθελα να κάνω μια διευκρίνιση, στον εκπρόσωπο του Κομμουνιστικού Κόμματος και στον κύριο Καζαμία, ότι οι 100 θέσεις του κλάδου του Διοικητικού Προξενικού στο βαθμό που έχουμε κοινά καθήκοντα είναι μείον 60, γιατί ο κλάδος ο δικός μας δεν αυξάνεται, μειώνεται. Να πω, επίσης, ότι οι οργανικές θέσεις δεν σημαίνουν ότι είναι πλήρως οι λίστες συμπληρωμένες με έμψυχο προσωπικό, υπάρχει ένα κενό.

Εμείς, δηλαδή, ήμασταν 460 και είμαστε κάτω από 300, έστω και ελάχιστα. Μην υπάρχει αυτή η παρανόηση, ότι είμαστε 460. Αυτό συμβαίνει σε όλους τους κλάδους φυσικά.

Και κάτι ακόμα, αισθάνομαι ικανοποίηση για την παρέμβαση της κυρίας Αναγνωστοπούλου, ίσως βοηθάει και η θητεία της στο Υπουργείο Εξωτερικών, ότι ό,τι αναφέραμε εδώ είναι μινιμαλιστικό και θα γνωρίζει βέβαια και η ίδια ότι οι συνδικαλιστές του Υπουργείου Εξωτερικών είναι πλήρους απασχόλησης. Δεν έχουμε, με την καλή ή με την κακή έννοια, συνδικαλιστικά προνόμια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει η κυρία Μεταξά.

**ΜΑΡΙΑ – ΖΗΝΟΒΙΑ ΜΕΤΑΞΑ (Μέλος του Προεδρείου της Ένωσης Διπλωματικών Υπαλλήλων Οικονομικών και Εμπορικών Υποθέσεων):** Να απαντήσω ειδικά γι΄ αυτό που ρώτησε ο κ. Μάντζος για την δική μας την εισήγηση. Η αφαίρεση της συγκεκριμένης ρύθμισης για τη συμμετοχή των φορέων εξωστρέφειας στο άνοιγμα ή στο κλείσιμο, αν θέλουμε να το θέσουμε πολύ πιο συγκεκριμένα, γραφείων οικονομικών και εμπορικών υποθέσεων στο εξωτερικό αφαιρέθηκε από την προηγούμενη ηγεσία του Υπουργείου Εξωτερικών, χωρίς να μας κοινοποιηθεί κάποια συγκεκριμένη αιτιολογική βάση.

Παρά ταύτα στο διάστημα που έχει μεσολαβήσει από την εφαρμογή του οργανισμού το 2021 έως και σήμερα, βλέπουμε ότι, παρά το γεγονός, ότι οι υπηρεσίες του Υπουργείου κάνουν μια πολύ συντονισμένη προσπάθεια να βρουν και να χαρτογραφήσουν τις ανάγκες της οικονομικής διπλωματίας στο εξωτερικό, υπάρχουν φορές που οι ίδιοι οι φορείς εξωστρέφειας έχουν πληροφόρηση που φτάνει σε αυτούς, τους δημιουργεί προοπτικές και δυνατότητες στο εξωτερικό τις οποίες θα ήθελαν να εκμεταλλευτούν στο μέγιστο δυνατό. Γι΄ αυτό και με εισηγήσεις, τόσο προς εμάς όσο και προς την πολιτική ηγεσία, προσπαθούμε να τις προχωράμε και να τις προσαρμόζουμε, έτσι ώστε να τους εξυπηρετούμε.

Παρά ταύτα είναι σαφώς πιο άμεσο το να προβλέπεται κάθε φορά θεσμικά η έκφραση της γνώμης τους παρά να προσπαθούμε μέσω διαφόρων σημείων επαφής και επικοινωνίας να καλύψουμε τις ανάγκες που δημιουργούνται.

Προχωρώντας και στις γενικότερες ερωτήσεις για την κατάργηση της αξιολόγησης οφείλουμε και εμείς να πούμε σαν κλάδος, ότι χαιρετίζουμε την κατάργηση της πρόβλεψης των εξετάσεων στους ενδιάμεσους βαθμούς. Είμαστε ένας κλάδος αποφοίτων της Εθνικής Σχολής Δημόσιας Διοίκησης. Έχουμε εισαχθεί σε αυτόν με τις δυσκολότερες εξετάσεις ενδεχομένως του ελληνικού δημοσίου αυτή τη στιγμή και είμαστε αξιολογούμενοι τόσο εντός της Σχολής όσο και εκτός αυτής. Οπότε στελέχη και του δικού μας, μεσαίου επιπέδου, βρίσκονται να περιμένουν 10, 15, ενδεχομένως και 18 χρόνια στον ίδιο βαθμό, χωρίς προοπτικές εξέλιξης με το όποιο κόστος έχει αυτό τόσο σε επίπεδο προσωπικής ανάπτυξης όσο και σε επίπεδο οικονομικής ανάπτυξης. Αυτό μας φέρνει και στο κομμάτι, το ότι είμαστε απόφοιτοι της Ε.Σ.Δ.Δ.Α., ότι παρότι το Υπουργείο Εξωτερικών τα τελευταία χρόνια έχει ζητήσει με έγγραφό του, από την Εθνική Σχολή Δημόσιας Διοίκησης, την πρόσληψη στελεχών του κλάδου οικονομικών και εμπορικών υποθέσεων, για διάφορους δημοσιονομικούς λόγους, όπως μας έχει αναφερθεί, αυτή δεν έχει προχωρήσει περαιτέρω.

Στην ερώτηση για την επιμόρφωση, εκ μέρους της Διπλωματικής Ακαδημίας, ο δικός μας κλάδος σταθερά δηλώνει συμμετοχή και προτιμά την επιμόρφωση που προσφέρεται, αρκεί οι προκηρυσσόμενες επιμορφώσεις και εκπαιδεύσεις να συμπεριλαμβάνουν και το δικό μας κλάδο σε αυτό.

Κλείνοντας θα μας επιτρέψετε να καταθέσουμε ορισμένα σχόλια και παρατηρήσεις για τα πρακτικά, εκ μέρους του δικού μας κλάδου, προς επεξεργασία απ΄ όλα τα μέλη της Επιτροπής. Ευχαριστούμε πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει ο Υφυπουργός Εξωτερικών, ο κ. Κωνσταντίνος Φραγκογιάννης.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών)**: Ευχαριστώ πολύ, κύριε Πρόεδρε. Έχω λίγα σχόλια να κάνω σε όλα όσα ειπώθηκαν, αν και σκοπός της σημερινής συνάντησης είναι να ακούσουμε εσάς και όχι εσείς εμένα και να καταγράψουμε τα σχόλιά σας και τις παρατηρήσεις σας.

Πολύ γρήγορα να πω ότι συμφωνώ και εγώ με όλους, ότι πράγματι τα δύο μεγάλα στοιχήματα αφορούν τις θέσεις και το προσωπικό από τη μία μεριά και τον Προϋπολογισμό από την άλλη. Είμαστε απόλυτα συνειδητοποιημένοι και για τα δύο.

Να ξεκινήσω με μια απάντηση που αφορά το θέμα του προσωπικού στην αγαπητή μου Υπουργό την κυρία Αναγνωστοπούλου. Το άρθρο 47 δίνει τη δυνατότητα παραμονής και όχι την υποχρέωση για μία διετία για τους Ειδικούς Κλάδους μέχρι το 67ο έτος το οποίο από μία πλευρά βολεύει κιόλας, διότι όπως είπαμε υπάρχει έλλειψη προσωπικού και από την άλλη έχουμε συναδέλφους οι οποίοι είναι 65 - 66 ετών και επιθυμούν να παραμείνουν, νιώθουν ισχυροί και δυνατοί να συνεχίσουν να κάνουν τη δουλειά τους και κουβαλάνε μαζί τους μια πολύ μεγάλη εμπειρία που πολλές φορές είναι κρίμα να τη χάνουμε.

Σε πολλές περιπτώσεις άλλων χωρών που έχουμε ψάξει, έχουμε εξετάσει, γνωρίζουμε πολύ καλά, τον αντίστοιχο Οργανισμό υπάρχει αυτή η δυνατότητα και πραγματικά είναι ευλογία να έχεις ανθρώπους οι οποίοι έχουν μεγάλη εμπειρία και έχουν επιθυμία να συνεχίσουν να προσφέρουν στη χώρα. Δεν είναι μια νέα ρύθμιση, ισχύει και με τον σημερινό Οργανισμό.

Το δεύτερο που θέλω να προσθέσω είναι σε ό,τι αφορά την οικονομική διπλωματία, που είναι ένα κομμάτι που το ξέρω πολύ καλά. Αγαπητοί μου συνάδελφοι, νομίζω ότι υπάρχει η δυνατότητα του Συμβουλίου Εξωστρέφειας, το έχουμε με πολλούς τρόπους. Ακούμε τους θεσμούς, λαμβάνουμε υπόψη τον λόγο τον οποίο φέρει ο κάθε φορέας στην εξωστρέφεια και την οικονομική διπλωματία της χώρας. Αυτό που δεν συμφωνώ προσωπικά να κάνουμε είναι να είναι υποχρεωτική η συμβολή του και η γνώμη του και να είναι προϋπόθεση για να πάρουμε αποφάσεις. Τις αποφάσεις μας στο Υπουργείο Εξωτερικών θα τις πάρουμε εμείς μαζί, αγκαλιά. Δεν θα βάλουμε κάποιον εκτός του Υπουργείου Εξωτερικών να έχει δεσπόζουσα θέση σε αυτό το οποίο θέλουμε να κάνουμε.

Το τρίτο, το οποίο θέλω να προσθέσω, είναι την πολύ μεγάλη ανάγκη που υπάρχει, και το είπαν ένας - δύο συνάδελφοι εδώ, για τη φροντίδα των ακινήτων και της περιουσίας του ελληνικού Δημοσίου. Είχα την τύχη, τα πεντέμισι χρόνια που είμαι Υφυπουργός Εξωτερικών, να ταξιδέψω σε πάρα πολλές Πρεσβείες μας και να δω μερικά «κοσμήματα» τα οποία έχουμε στην ιδιοκτησία μας, να αναφέρω έτσι μόνο 2 - 3.

Η Πρεσβεία μας στη Ρώμη, είναι ένα εκπληκτικό κτίριο στη βίλλα Borghese, το οποίο στην πραγματικότητα δόθηκε στη χώρα μας σαν ένα κομμάτι από τις αποζημιώσεις, τις οποίες η Ιταλία πλήρωσε, μετά το Δεύτερο Παγκόσμιο Πόλεμο. Έχουμε ένα εκπληκτικό ακίνητο στην Ουάσιγκτον στην Αμερική. Έχουμε ένα εκπληκτικό οικόπεδο στην Άγκυρα, το οποίο πρέπει να αξιοποιηθεί και είναι από τα καλύτερα οικόπεδα, στο πιο καλό σημείο τον πρεσβευτικών χώρων στην Τουρκία. Επίσης, στην Ισπανία.

Άρα, λοιπόν, υπάρχει ανάγκη για τον Προϋπολογισμό να δίνει την δυνατότητα να κάνουμε περισσότερα έργα προς όφελος της διπλωματικής μας αποστολής.

Επίσης, πολύ σημαντικό να προσθέσω ότι ο Προϋπολογισμός είναι μικρός, έχει μειωθεί. Ξέρετε ένα μεγάλο ποσοστό, πάνω από 50% και κάτι, αφορά ανελαστικές δαπάνες για τις οποίες δεν λαμβάνουμε τίποτα. Δηλαδή, αυτά είναι χρήματα τα οποία από τον Προϋπολογισμό δίνονται για ανελαστικές δαπάνες, με το υπόλοιπο μικρό ποσό του Προϋπολογισμού καλούμαστε να πληρώσουμε τους μισθούς, τις συντηρήσεις, τα ενοίκια πολλές φορές και όλες τις δαπάνες για να μπορέσει να λειτουργήσει το Υπουργείο Εξωτερικών.

Η εξωτερική πολιτική, η διπλωματία που περιλαμβάνει την πολιτική, την οικονομική, την αθλητική, την πολιτιστική, κάθε μορφή διπλωματίας, κοστίζει και το 2024 δεν μπορείς να θέλεις να παίξεις ένα σημαντικό ρόλο, Υπουργέ μου, στο εξωτερικό χωρίς χρήματα.

Άρα, λοιπόν, είναι σημαντικό και το καταλαβαίνουν όλοι, το συζητήσαμε πρόσφατα με τον Υπουργό, με τον Πρωθυπουργό, να αυξηθεί το ποσό που δίνεται στο Υπουργείο Εξωτερικών και να συνεχίσει να παίζει τον ρόλο του.

Έχουμε ήδη, όπως είπατε, κάνει μερικά τολμηρά βήματα. Καλύπτουμε την ασφάλεια των ανθρώπων μας στο εξωτερικό, γιατί ήταν λίγο αστείο, ότι κάποιος που υπηρετούσε, και διαλέγω επίτηδες την Αμερική, διότι η υγεία είναι πολύ ακριβή σε αυτή τη χώρα, και δεν ήταν ασφαλισμένος, δηλαδή ήταν ασφαλισμένος αλλά θα έπρεπε πρώτα να πληρώσει με κάποιον τρόπο τα χρήματα της ιατρικής του δαπάνης και εκ των υστέρων να τα πάρει. Είναι πάρα πολύ δύσκολο δηλαδή για έναν άνθρωπο να βγάλει από την τσέπη του 40.000 - 50.000 - 60.000 δολάρια ή ακόμα και 100.000 δολάρια, αν χρειαζόταν κάτι τέτοιο, για να τα πάρει πίσω. Άρα, υπάρχει το θέμα της ασφάλειας.

Έχουμε φροντίσει το κομμάτι της αλλαγής των αμοιβών του εξωτερικού, που είναι προϋπόθεση για κάποιον να ταξιδέψει, διότι υπάρχουν χώρες και δεν τις υποψιάζεται κανείς εύκολα που είναι πάρα πολύ ακριβό το κόστος ζωής. Τα ενοίκια στη Νιγηρία, για παράδειγμα, είναι πάρα πολύ ακριβά, tο κόστος ζωής στο Τελ Αβίβ είναι πάρα πολύ ακριβό. Άρα με κάποιο τρόπο πρέπει να δίνουμε τη δυνατότητα στους συναδέλφους μας να μπορούν αξιοπρεπώς να ζήσουν, να λειτουργήσουν και να προσφέρουν τις υπηρεσίες τους στην πατρίδα στα μέρη αυτά τα οποία ταξιδεύουν.

Επίσης, θα ήθελα να προσθέσω δύο δικές μου παρατηρήσεις. Εγώ, όπως ξέρετε, μπήκα στην πολιτική, πριν από πεντέμισι χρόνια, προερχόμενος από τον ιδιωτικό τομέα και θέλω δημόσια να ομολογήσω ότι το πρώτο καιρό, όταν ήρθα, είχα την εντύπωση ότι θα έβρισκα ανθρώπους οι οποίοι είχαν τη «σφραγίδα» του δημοσίου υπαλλήλου όπως την αντιλαμβάνεται ο πολύς κόσμος στον ιδιωτικό τομέα. Πόσο λάθος έκανα. Στο Υπουργείο Εξωτερικών βρήκα ανθρώπους οι οποίοι έχουν κοινωνική παιδεία, επιστημονική παιδεία, ξέρουν ξένες γλώσσες, είναι εργατικοί, θυσιάζονται για την πατρίδα και όταν βάλεις ένα όραμα μπροστά τους, το οποίο πρώτος εσύ το υπηρετείς, είναι πρόθυμοι να υπηρετήσουν και αυτοί το δικό σου όραμα με κάθε τρόπο και γι’ αυτό τους ευγνωμονώ.

Το τελευταίο που θέλω να προσθέσω είναι τον σεβασμό τον οποίο έχουμε κερδίσει από πολλές χώρες, διότι αναφερθήκατε στη Συρία κύριε συνάδελφε και ξέρετε αυτή τη δύσκολη εποχή, τη δύσκολη περίοδο που διάγουμε, με μια μεγάλη κρίση στη γειτονιά μας, η οποία μπορεί να έχει ένα αποτέλεσμα που μπορεί να επηρεάσει και τις υπόλοιπες χώρες της γειτονιάς, αυτό που σε καλά αγγλικά λέμε «Spill over Effect». Λοιπόν, αυτό τόσο στην Ουκρανία όσο και στη Μέση Ανατολή και τώρα στη Συρία εμείς το έχουμε πετύχει. Ποιοι είμαστε εμείς. Το Υπουργείο Εξωτερικών το έχει πετύχει αυτό, όχι εγώ. Έχουμε πετύχει, σε αυτή τη δύσκολη στιγμή, του χρόνου να έχουμε «ήρεμα νερά» με την Τουρκία και το λιγότερο που θα χρειαζόμαστε θα ήταν να είχαμε ακόμη μία ένταση στη γειτονιά μας.

Άρα λοιπόν τα «ήρεμα νερά», η θετική ατζέντα δεν είναι μόνο ότι εξυπηρετεί τους στόχους της θετικής ατζέντας και της ήρεμης συνύπαρξης με τον μεγάλο μας γείτονα, αλλά εξυπηρετεί και κάτι, που το είπε ο κύριος Καιρίδης πριν από λίγο, και θέλω να υπερθεματίσω σε αυτό. Την εικόνα της χώρας μας σε τρίτες χώρες στη Δύση, στην Ανατολή, να πάψει να είναι πια αυτός που γκρινιάζει και αυτός που δείχνει με το δάχτυλο αλλά αυτός που παίρνει πρωτοβουλία και δημιουργεί προϋποθέσεις για να συνυπάρχουμε με τους γείτονές μας. Γινόμαστε ξαφνικά αυτοί που μας θαυμάζουν, από εκεί που μας που έβαζαν ένα ερωτηματικό για το πώς μπορούμε να πορευτούμε με την κρίση που υπάρχει ανάμεσα σε αυτές τις δύο χώρες.

Άρα λοιπόν βρισκόμαστε σε ένα καθεστώς, που πρώτοι εμείς παίρνουμε πρωτοβουλίες και που σε συνεργασία με τους γείτονες μας, φέρνουν μια ηρεμία αυτά τα ήρεμα νερά που λέγαμε, τα οποία είναι τόσο χρήσιμα αυτή τη στιγμή. Θέλω να διαφωνήσω πολύ μαζί σας, κύριε συνάδελφε, σε ό τι αφορά τις θρησκευτικές ελευθερίες στη Συρία. Η Συρία ήταν ένα αιμοσταγές καθεστώς. Δεν υποστηρίζω καθόλου την άποψη ότι αυτή τη στιγμή όλα τα θέματα έχουν λυθεί, καθόλου. Ο τρόπος με τον οποίο έγινε η ανατροπή δεν ήταν αυτός που θα θέλαμε ή που θα ήθελαν οι Σύριοι, έχουν υποφέρει πάρα πολύ ένα βαρύ αιμοσταγές καθεστώς. Έχω πάει στη Συρία αρκετές φορές, έχω συζητήσει με συναδέλφους πολιτικούς από εκεί. Αντιλαμβάνομαι το τι έχουν περάσει αυτοί οι άνθρωποι και το αντιλαμβάνομαι και σαν ένας 65χρονος, που πριν από πολλά χρόνια στη χώρα μας, είχαμε μια στρατιωτική δικτατορία, η οποία είχε αντίστοιχες δράσεις που μας έφερναν όλους σε μια πάρα πολύ δύσκολη και απάνθρωπη σχέση.

Λοιπόν, αυτό το αυταρχικό καθεστώς δεν υφίσταται πλέον. Δεν το συγκρίνω καθόλου με τη Σαουδική Αραβία, με το Κατάρ ή με τα Ηνωμένα Αραβικά Εμιράτα. Δεν μετράω τις ελευθερίες που υπήρχαν, που υπάρχουν, τις αλλαγές τις οποίες έγιναν. Αυτό το οποίο βλέπω είναι ότι υπάρχει μια ελπίδα για αυτή τη χώρα αυτή τη στιγμή, για τους εκατοντάδες χιλιάδες ανθρώπους που έχουν φύγει και που έχουν έρθει στην Τουρκία. Στην Τουρκία πρέπει να υπάρχουν πάνω από 2,5 εκατομμύρια Σύριοι, στην Ιορδανία υπάρχουν πάνω από ένα εκατομμύριο, στο Λίβανο υπάρχουν πάνω από ένα εκατομμύριο.

Όλοι αυτοί οι άνθρωποι πρέπει με κάθε τρόπο να γυρίσουν στη δική τους πατρίδα, διότι αν δε γυρίσουν στη δική τους πατρίδα, η δική τους πατρίδα θα χάσει τον προσανατολισμό της. Ξέρετε, όταν ένας συγκεκριμένος τόπος χάσει τη δική του υπόσταση και τις δικές του ρίζες, άλλοι έρχονται εκεί και παίρνουν θέσεις σε αυτές τις ρίζες, δηλαδή τις κάνουν δικές τους. Άρα, λοιπόν, έχουμε πολλούς λόγους να θέλουμε το καθεστώς στη Συρία να υφίσταται και να στηρίζεται στη συριακή κυβέρνηση, η οποία να λειτουργεί με έναν πιο δημοκρατικό τρόπο απ’ ότι λειτουργούσε μέχρι σήμερα.

Δε θέλω να πω περισσότερα. Πιστεύω στη δημοκρατική ομαλότητα, την οποία ελπίζω ότι σύντομα θα δούμε και την οποία ελπίζω ότι θα στηρίξει η διεθνής κοινότητα. Κύριε Πρόεδρε, συγνώμη που καταχράστηκα λίγο το χρόνο σας. Σας ευχαριστώ πάρα πολύ και νομίζω ότι θα συνεχιστεί η συζήτηση αύριο.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εμείς ευχαριστούμε. Δε μιλάμε για ένα αυταρχικό καθεστώς και κάποια σύγκριση με άλλα αυταρχικά καθεστώτα, κατά τη γνώμη μου, είναι άτοπη. Μιλάμε για ένα καθεστώς, το οποίο χρησιμοποίησε χημικά όπλα, το οποίο έκανε τεράστια εγκλήματα.

Εν πάση περιπτώσει, θα τα δούμε αυτά στο δημόσιο διάλογο, στη συνέχεια.

Θα ήθελα να ευχαριστήσω πάρα πολύ τους εκπροσώπους των φορέων, που μας διαφώτισαν τόσο πολύ σήμερα και για το ήρεμο και παραγωγικό της συζήτησης, τους εκπροσώπους των κομμάτων, με τους οποίους ξαναδίνουμε ραντεβού στην αυριανή, τρίτη συνεδρίαση, την κατ’ άρθρο συζήτηση του νομοσχεδίου και την πρώτη ψηφοφορία. Αύριο, λοιπόν, στις 10, στο ίδιο μέρος.

Να ευχαριστήσω τον Υφυπουργό, που ήταν σήμερα εδώ κοντά μας. Δεν έχουμε κάποια άλλη εκκρεμότητα. Τα λέμε αύριο το πρωί. Σας ευχαριστώ πάρα πολύ.

Στο σημείο αυτό ολοκληρώθηκε η συζήτηση.

Λύεται η συνεδρίαση.

 Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βεσυρόπουλος Απόστολος, Βλάσης Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Οικονόμου Ιωάννης (Γιάννης), Παππάς Ιωάννης, Ρουσόπουλος Θεόδωρος (Θόδωρος), Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Μπάρκας Κωνσταντίνος, Κασιμάτη Ειρήνη (Νίνα), Πολάκης Παύλος, Δελής Ιωάννης, Συντυχάκης Εμμανουήλ, Παπαναστάσης Νικόλαος, Βιλιάρδος Βασίλειος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

Τέλος και περί ώρα 14.10΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΔΗΜΗΤΡΙΟΣ ΚΑΙΡΙΔΗΣ**